**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Νοεμβρίου 2020, ημέρα Πέμπτη και ώρα 10.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της εξέτασης του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2021» (4η συνεδρίαση).

Στη συνεδρίαση παρέστησαν ο Αναπληρωτής Υπουργός Οικονομικών, κ. Θεόδωρος Σκυλακάκης και ο Υφυπουργός Οικονομικών, κ. Απόστολος Βεσυρόπουλος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Σπυρίδων – Παναγιώτης (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Πολάκης Παύλος, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Φίλης Νικόλαος, Ξανθός Ανδρέας, Παπαδόπουλος Αθανάσιος (Σάκης), Παπανάτσιου Αικατερίνη, Ξενογιαννακοπούλου Μαρία – Ελίζα (Μαριλίζα), Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος (Αλέκος), Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Αρχίζει συνεδρίαση της Επιτροπής μας. Σήμερα, είναι η τέταρτη συνεδρίαση της συζήτησης, επί του Κρατικού Προϋπολογισμού του 2021. Στη σημερινή συνεδρίαση τον λόγο έχουν οι συνάδελφοι Βουλευτές.

Θα ξεκινήσουμε με τον κ. Καββαδά, τον Αντιπρόεδρο της Επιτροπής μας.

Κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο Προϋπολογισμός του 2021 ήταν μία δύσκολη εξίσωση. Οι προβλέψεις και οι εκτιμήσεις ανατράπηκαν, εξαιτίας της πανδημίας, τα δεδομένα άλλαξαν και αλλάζουν, καθιστώντας πολύ δυσχερή τον οποιονδήποτε σχεδιασμό. Για κάποιους φαίνεται, ότι η πανδημία αποτελεί τη λύση στα πολιτικά τους αδιέξοδα, την τελευταία τους ελπίδα, για να αποκτήσουν υπόσταση και λόγο ύπαρξης στο πολιτικό σκηνικό. Οι πολίτες, όμως, απαιτούν ένα άλλο υπόδειγμα συμπεριφοράς. Οι πολίτες που έχουν υποστεί τις συνέπειες της πανδημίας, αλλά και το σύνολο του ελληνικού λαού, έχει άλλες προτεραιότητες, όπως, πρώτον, η ασφάλεια και η προστασία της ζωής και της υγείας τους. Δεύτερον, η στήριξη επιχειρήσεων, εργαζομένων, αλλά και όσων έχουν ανάγκη και τρίτον, το σχέδιο για την επόμενη μέρα για την επανεκκίνηση της οικονομίας.

Σε αυτά τα τρία πεδία κρίνονται όλα και η Κυβέρνηση από την πρώτη στιγμή δίνει τη «μάχη» σε αυτά τα πεδία, όταν άλλοι προτιμούν να δίνουν τη «μάχη» στο πεδίο του λαϊκισμού και της καταστροφολογίας.

Ο Προϋπολογισμός του 2021 θέτει ως στόχο την επιστροφή στην ανάπτυξη και οι προϋποθέσεις για επιστροφή στην ανάπτυξη είναι εδώ. Το σχέδιο της Επιτροπής Πισσαρίδη για την αξιοποίηση των πόρων του Ταμείου Ανάκαμψης και του ΕΣΠΑ είναι ένα σχέδιο που, ήδη, έχει πάρει τα εύσημα από την Ευρωπαϊκή Επιτροπή. Η εφαρμογή του διαμορφώνει ένα νέο αναπτυξιακό και παραγωγικό πρότυπο για τη χώρα και δημιουργεί προοπτικές μακροχρόνιας και βιώσιμης ανάπτυξης. Οι πόροι αυτοί θα έρθουν το δεύτερο εξάμηνο του 2021, αλλά και πρόθεση της Κυβέρνησης είναι να χρησιμοποιηθούν σε αυτό το μεταβατικό στάδιο εθνικοί πόροι για την επανεκκίνηση της οικονομίας.

Ήδη, η Κυβέρνηση έχει ενεργοποιήσει μέτρα, συνολικού ύψους 31,5 δισεκατομμυρίων ευρώ, μέσα από 62 κατηγορίες μέτρων, για να στηρίξει επιχειρήσεις, εργαζόμενους, επαγγελματίες, ανέργους, αλλά και όσους έχουν πληγεί από τις επιπτώσεις της πανδημίας. Τα 23,9 δισεκατομμύρια ευρώ αφορούν δημοσιονομικές παρεμβάσεις μέσα στο 2020, ενώ τα 7,6 δισεκατομμύρια ευρώ αφορούν δημοσιονομικές παρεμβάσεις για τις αρχές του 2021.

Επιπλέον, στον Προϋπολογισμό του 2021 υπάρχουν 3 δισεκατομμύρια ευρώ ως ειδικό αποθεματικό για την αντιμετώπιση των οικονομικών συνεπειών του κορονοϊού το 2021, υπό τη μορφή πιστώσεων που θα κατανεμηθούν σε γενικές κρατικές δαπάνες. Αυτή τη στιγμή, βρίσκεται σε εξέλιξη νέα ουσιαστική στήριξη των μικρών και μεσαίων επιχειρήσεων με τη χορήγηση οικονομικής ενίσχυσης, της οποίας το 50% δεν θα είναι επιστρεπτέο. Από 225.000 αιτήσεις που κατατέθηκαν για ενίσχυση, ήδη, 79.000 επιχειρήσεις μοιράστηκαν 420 εκατομμύρια ευρώ και ακόμη 143.000 άρχισαν να λαμβάνουν από χθες 700 εκατομμύρια ευρώ. Συνολικά, 1.143.000.000 ευρώ θα διατεθούν σε καφετέριες, ταξί, εστιατόρια, ενοικιαζόμενα δωμάτια, γυμναστήρια, κομμωτήρια, λογιστές, φροντιστήρια, όπου αγωνίζονται να επιβιώσουν και που με αυτό το πολύ αποτελεσματικό μέτρο αντλούν ρευστότητα.

Την ειδοποιό διαφορά, όμως, κάνει η ξεκάθαρη επιλογή της Κυβέρνησης να συνεχίσει, ακόμη και εν μέσω πανδημίας, τις παρεμβάσεις της φορολογικής ελάφρυνσης των πολιτών και των εργαζομένων. Η μείωση του ΕΝΦΙΑ, η μείωση του φορολογικού συντελεστή για τις επιχειρήσεις από το 28% στο 24% και η μείωση του εισαγωγικού φορολογικού συντελεστή για τα χαμηλά εισοδήματα από 22% στο 9%, ήταν μόνο η αρχή.

Ακολούθησε η μείωση και σε πολλές περιπτώσεις η κατάργηση της προκαταβολής φόρου για τις επιχειρήσεις μέσα στο 2020, μαζί με άλλα σοβαρά και ουσιαστικά μέτρα στήριξης, όπως η μείωση των ενοικίων, κατά 40% για επιχειρήσεις και εργαζόμενους, με ταυτόχρονα μέτρα στήριξης για τους ιδιοκτήτες ακινήτων.

Στον Προϋπολογισμό του 2021, έχουν ενταχθεί σημαντικές παρεμβάσεις και μειώσεις φορολογικών και ασφαλιστικών επιβαρύνσεων, όπως η κατάργηση της εισφοράς αλληλεγγύης για τους μισθωτούς του ιδιωτικού τομέα, τους εισοδηματίες, τους ελεύθερους επαγγελματίες και τους αγρότες, η μείωση, κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα, που θα μεταφραστεί σε αύξηση των μισθών τους, η παράταση ισχύος των μειωμένων συντελεστών Φ.Π.Α. στο τουριστικό πακέτο, στις μεταφορές και στην εστίαση έως τον Απρίλιο του 2021, η παράταση της προθεσμίας καταβολής φορολογικών και ασφαλιστικών οφειλών, για όσους έχουν πληγεί από την πανδημία, έως το τέλος Απριλίου.

Επίσης, η κάλυψη των ασφαλιστικών εισφορών, από τον Κρατικό Προϋπολογισμό, σε περίπτωση πρόσληψης μακροχρόνια ανέργων για περίοδο έξι μηνών, στο πλαίσιο του προγράμματος για τη δημιουργία 100.000 νέων θέσεων εργασίας, η επιδότηση της πρώτης κατοικίας για δανειολήπτες που επλήγησαν από την πανδημία μέσα από το πρόγραμμα «Γέφυρα». Βέβαια, δεν μπορώ να μην κάνω μία αναφορά στον διπλασιασμό του ελάχιστου εγγυημένου εισοδήματος τον Δεκέμβριο για τους, σχεδόν, 500.000 δικαιούχους. Πρόκειται για ένα συνταγματικά, πλέον, κατοχυρωμένο δικαίωμα των ασθενέστερων οικονομικά συνανθρώπων μας που η Πολιτεία οφείλει να συνδράμει.

Κυρίες και κύριοι συνάδελφοι, είναι βέβαιο, ότι στη συζήτηση στην Ολομέλεια θα υπάρχει δυνατότητα να παρατεθούν περισσότερα στοιχεία, να συγκριθούν τα πεπραγμένα του παρελθόντος με τα δεδομένα του παρόντος και του μέλλοντος. Σε μία οικονομία, όπως είναι η ελληνική, με δομικά προβλήματα και με υψηλό χρέος, λίγοι θα ήταν αισιόδοξοι για τη διαχείριση της πανδημίας.

Η Κυβέρνηση, όμως, χρησιμοποίησε στοχευμένα τους πόρους που διαθέτει. Ασκεί συνετή δημοσιονομική πολιτική, έχοντας και τη στήριξη της μεγάλης πλειοψηφίας των πολιτών. Το κλίμα αυτό στο εσωτερικό πολιτικό και δημοσιονομικό πεδίο μεταφέρεται στις διεθνείς αγορές. Δεν είναι τυχαίο, ότι η Ελλάδα κατάφερε να αντλήσει, εν μέσω πανδημίας, 12 δισεκατομμύρια ευρώ από τις αγορές με τις διαδοχικές εκδόσεις ομολόγων και με το πιο χαμηλό επιτόκιο των τελευταίων χρόνων.

Ο στόχος μας είναι να ενισχύσουμε αυτό το κλίμα εμπιστοσύνης που αποτελεί την πρώτη ύλη, για να επιστρέψουμε, μέσα στο 2021, σε θετικούς και βιώσιμους ρυθμούς ανάπτυξης.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, πρέπει να σας πω ότι η χθεσινή συνεδρίαση δεν ήταν ικανοποιητική, ούτε από άποψη δημοκρατίας, ούτε από άποψη ποιότητας της συζήτησης.

Πρέπει να σας πω, κύριε Υπουργέ, ότι ήμουν αντιπολίτευση και στον κ. Στουρνάρα και στον κ. Χαρδούβελη. Είχαμε διαφωνίες για στοιχεία, για θεωρίες, είχαμε διαφορετικές ερμηνείες για τα στοιχεία, αλλά αυτό το θέμα που δεν απαντάτε και δεν μπαίνετε στον κόπο να διαβάσετε τι λέμε και επαναλαμβάνετε το ίδιο επιχείρημα με ξεπερνάει.

Κύριε Πρόεδρε, έχετε κι εσείς μία ευθύνη, αλλά κι εσείς της Αντιπολίτευσης να μην το επιτρέψετε αυτό. Δεν είναι σωστό. Δεν είναι σωστό να γίνεται μία ανταλλαγή Παρασκευή και Σάββατο και να έρχεται εδώ ο Υπουργός την Τετάρτη και να λέει ακριβώς τα ίδια επιχειρήματα που είπατε την Παρασκευή, σαν να μην έχουμε απαντήσει και να μας παρουσιάζει χαρτιά που, ήδη, έχει παρουσιάσει. Δεν είναι σωστό αυτό το πράγμα. Δεν είναι σωστό, ο κ. Σκυλακάκης, να λέει αυτά που λέει για τις δαπάνες της υγείας.

Πραγματικά, πρέπει να το σκεφτείτε, αν θέλετε να συνεχίσετε με αυτόν τον τρόπο. Έχετε κι εσείς μία παράδοση. Δεν είναι, όμως, όλη η παράδοση αυτό που παρουσιάζετε εδώ.

Ας πάμε στην ουσία. Λέει ο κ. Σταϊκούρας, «τι να κάνουμε, όλες οι προβλέψεις σε όλη την Ευρώπη δεν πάνε καλά». Είπε και για τις δικές μας προβλέψεις, όπου παρουσίασε πολύ μικρές αποκλίσεις στις δικές σας προβλέψεις, σε σχέση με τις δικές σας αποκλίσεις, αλλά ούτε αυτό είναι το βασικό θέμα.

Ποιο είναι το βασικό θέμα, όταν κάνουμε λάθος προβλέψεις; Είναι ατυχία; Είναι ότι έχουμε τη λάθος θεωρία, ότι δεν έχουμε τη σωστή ανάλυση; Αυτό πρέπει να κοιτάξουμε. Το λέω αυτό, γιατί μου έκανε εντύπωση κάτι που είπε ο κ. Πρωθυπουργός, ο κ. Μητσοτάκης, στη Διεθνή Έκθεση Θεσσαλονίκης. Είπε ότι περιμένουμε ανάπτυξη, γιατί πολύς κόσμος στην πανδημία δεν μπόρεσε να ξοδέψει, άρα, κάνει αποταμιεύσεις και θα ξοδέψει, όταν τελειώσει η πανδημία.

Το ένα σκέλος είναι ότι δεν είναι ο κόσμος σε τόσο ευχάριστη θέση να κάνει αποταμίευση, αλλά εγώ παίρνω την καλή εκδοχή των λεγομένων του κ. Μητσοτάκη. Μου θύμισε κάτι που είχε πει ο Keynes στη μεγάλη ύφεση, που έχει σημασία. Ο Keynes είπε, λοιπόν, στη μεγάλη ύφεση, ότι «η απόφασή μου να μην βγω με τους φίλους μου στο εστιατόριο σήμερα, γιατί ζορίζομαι στην ύφεση, δεν είναι υπόσχεση να πάω με τους φίλους μου σε τρεις μήνες, γιατί η ύφεση αλλάζει το μοντέλο, αλλάζει τις συμπεριφορές». Αυτό που είπα τεχνικά ο Keynes είναι ότι αυξάνει την προτίμηση για ρευστότητα. Δεν θέλεις να ξοδέψεις.

Και αυτό πρέπει να το λάβουμε υπόψη, αν θέλουμε να κάνουμε σωστές προβλέψεις. Γι’ αυτό κάνετε λάθος στις προβλέψεις και θεωρήσατε ότι θα έχουμε V στην αρχή, γιατί δεν αναλύετε τα οικονομικά της ύφεσης και πώς στην ύφεση μπορεί να μείνουμε για πολύ καιρό στον «πάτο». Να είναι η στασιμότητα ένα στοιχείο που κρατάει πολλά χρόνια, γιατί έχετε την εμπιστοσύνη, ότι η αγορά είναι αυτορυθμιζόμενη, ότι η αγορά από μόνη της έχει τη δυνατότητα, όταν είσαι στην ύφεση, να βγεις από αυτή την ύφεση.

Και ποιος είναι ο βασικός σας στόχος, κάτι που φαίνεται και στο σχέδιο Πισσαρίδη; Να αφήσουμε την αγορά να δουλεύει. Γι’ αυτό κάνετε παρεμβάσεις ακόμη στην αγορά εργασίας, να την κάνετε ακόμα πιο ελαστική, γιατί πιστεύετε, ότι αυτό είναι το εμπόδιο που δεν βγαίνουμε από την ύφεση. Ότι οι μισθοί είναι πολύ υψηλοί, αυτό πιστεύετε; Ότι στην αγορά εργασίας κυριαρχεί η εργασία, ενάντια στο κεφάλαιο και άρα, πρέπει να βοηθήσουμε το κεφάλαιο να γίνει λίγο πιο ισχυρό;

Αυτή είναι η ανάλυσή σας, όταν όλες οι μελέτες λένε πόσο «αδύνατη» είναι η εργασία, σε σχέση με το κεφάλαιο τα τελευταία είκοσι χρόνια; Το κάνετε, γιατί αυτή είναι η θεωρία σας για την ύφεση, ότι την αγορά πρέπει να την αφήσουμε ελεύθερη και τότε, εκ μαγείας, θα φτάσουμε, στα αποτελέσματα που επιδιώκουμε. Άρα, δεν ξέρετε τα οικονομικά της ύφεσης και γι’ αυτό συστηματικά θα κάνετε λάθος προβλέψεις.

Είχαμε μία παλιότερη συζήτηση για τη δημοσιονομική προσαρμογή, για το αν πρέπει να γίνει περισσότερο αύξηση φόρων ή μείωση δαπανών. Εσείς λέγατε, όπως και οι πιο πολλοί οικονομολόγοι, ότι πρέπει να μην γίνει από την φορολογία. Αυτή η συζήτηση είναι μία συζήτηση, στην οποία μπορούν να υπάρχουν καλά επιχειρήματα και από τις δύο πλευρές. Όμως, αυτό που δεν εξηγείται και από τις δύο πλευρές είναι το τι κάνουμε σε μία ύφεση. Κάνουμε πιο πολλές δαπάνες ή μειώνουμε περισσότερο τους φόρους; Εκεί οι οικονομολόγοι δίνουν διαφορετική κατεύθυνση στην πλειοψηφία τους, σε σχέση με εσάς. Σε μία ύφεση οι δαπάνες έχουν μεγαλύτερη σημασία, γιατί έχουμε μεγαλύτερο πολλαπλασιαστή και πιο γρήγορα μπορούμε να βγούμε από την κρίση.

Τι έχετε καταλάβει από τον COVID, κυρίες και κύριοι συνάδελφοι της Ν.Δ.; Έχετε καταλάβει, ότι είναι η εποχή να αξιολογήσουμε εκ νέου, τι έχει σημασία στη ζωή. Πρέπει να ξανασκεφτούμε ποιες δραστηριότητες έχουν σημασία σε μία κρίση. Μήπως είναι της υγείας και οι άνθρωποι που δουλεύουνε στην υγεία; Μήπως είναι οι άνθρωποι γενικά της κοινωνικής φροντίδας; Μήπως είναι οι άνθρωποι της παιδείας; Μήπως πρέπει να αξιολογήσουμε, ότι αυτές οι δραστηριότητες, ίσως, είναι πιο σημαντικές, από άλλες δραστηριότητες που στις «χρυσές» εποχές -σε όρους ανάπτυξης- και του Κώστα Καραμανλή και του κ. Σημίτη ήταν η οικοδομή και οι χρηματαγορές; Εκείνοι ήταν οι άνθρωποι που έπαιρναν τα πολλά λεφτά. Μήπως, όμως, είναι πιο σημαντικοί οι άνθρωποι που δουλεύουν στην κοινωνική φροντίδα, στην παιδεία και στην υγεία; Μήπως αυτοί οι άνθρωποι που είναι σε αυτούς τους τομείς, και είναι περισσότερο γυναίκες και άνθρωποι από μειονότητες και πρέπει να αξιολογήσουμε ξανά τι αμοιβές παίρνουν και να «ξαναχτίσουμε» το κοινωνικό κράτος, γιατί ο κόσμος τώρα καταλαβαίνει, ότι αυτές οι δραστηριότητες είναι στον «κορμό;»

Σε ότι αφορά στις δαπάνες. Για εμάς, όπως σας είπα για τις κοινωνικές δαπάνες και το είπε και ο κ. Ξανθός και ο κ. Φίλης, δεν είναι μόνο για να αντιμετωπίσουμε τις ανισότητες είναι και μέρος της αναπτυξιακής πολιτικής. Για εμάς η αύξηση των δαπανών, που έχουμε την ευκαιρία να το κάνουμε με όλες τις αλλαγές που έχουν γίνει στην Ελλάδα και στην Ευρώπη, είναι και θέμα επένδυσης, να επενδύσουμε στην υγεία.

Αυτές είναι οι μεγάλες διαφορές μας και για να κλείσω, όπως ξεκίνησα, δεν είναι τυχαίο, ότι κάνετε λάθος εκτιμήσεις και προβλέψεις. Δεν είναι ότι είσαστε οι χειρότεροι οικονομολόγοι. Απλώς, στο Υπουργείο Οικονομικών είσαστε οικονομολόγοι και έχετε τις παλιές θεωρίες. Δηλαδή, ότι σε μία ύφεση η αγορά γρήγορα θα βγει από μόνη της. Έχετε τη θεωρία, ότι οι ανισότητες δεν ήταν μέρος του προβλήματος που δημιούργησε την ύφεση. Είσαστε οικονομολόγοι και πολιτικοί που δεν θέλετε να επαναξιολογήσετε, τι έχουμε μάθει από την πανδημία και ποιες δραστηριότητες έχουν σημασία.

Όσο έχουμε μία Κυβέρνηση που δεν μαθαίνει τα οικονομικά της ύφεσης και τα μαθήματα αξιών από την πανδημία, θα συνεχίζετε να κάνετε λάθος προβλέψεις σε βάρος της κοινωνίας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Αν μου επιτρέπετε, κύριε Τσακαλώτο, στην παρατήρησή σας για το Προεδρείο, γνωρίζετε πολύ καλά και είστε πολύ έμπειρος σε αυτά, ότι το Προεδρείο μπορεί να παρέμβει, εφόσον ένας συνάδελφος Βουλευτής είναι εκτός αντικειμένου στη συζήτηση που κάνει. Όμως, το να παρέμβει στο τι θα πει ένας Υπουργός, απαντώντας σε έναν συνάδελφο, καταλαβαίνετε ότι ξεπερνάει το Προεδρείο. Προφανώς, συμφωνώ απολύτως. Το Προεδρείο έχει αυτή την ευθύνη να επιτρέπει να γίνεται ο διάλογος, να ανταλλάσσονται επιχειρήματα. Συμφωνώ, απολύτως, μαζί σας σε αυτό.

Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ευχαριστώ, κύριε Πρόεδρε.

Κυρίες και κύριοι συνάδελφοι, ο Προϋπολογισμός του 2021 συντάχθηκε, κάτω από την πίεση των πρωτόγνωρων συνθηκών που δημιούργησε η πανδημία και οι επιπτώσεις της. Οι απρόβλεπτες εξελίξεις επιβάλλουν τη διαρκή επικαιροποίηση των εκτιμήσεων μας, καθώς και των νέων μέτρων στήριξης του παραγωγικού και κοινωνικού ιστού. Οι προβλέψεις για την ύφεση του 2020 ήταν λογικό να αναθεωρηθούν, αφού το νέο αναγκαστικό lockdown, που επιβλήθηκε λόγω της έξαρσης της πανδημίας, δεν μπορεί να μην έχει αρνητικές επιπτώσεις στην οικονομία.

Ωστόσο, κανείς σε αυτή την Κυβέρνηση δεν διανοήθηκε, σε καμία φάση αυτής της κρίσης, να βάλει σε δεύτερη μοίρα την υγεία και τη ζωή των ανθρώπων. Η απώλεια του ΑΕΠ, λόγω της ύφεσης, μπορεί να αναπληρωθεί. Η απώλεια, όμως, των ανθρώπων δεν αναπληρώνεται. Γι’ αυτό και υπήρξε συνειδητή και αδιαπραγμάτευτη επιλογή του Πρωθυπουργού Κυριάκου Μητσοτάκη και της Κυβέρνησής μας, να προτάξουμε την προστασία της ζωής και της υγείας των πολιτών.

Σε όλη τη διάρκεια αυτής της εννεάμηνης πρωτόγνωρης δοκιμασίας, λάβαμε ουσιαστικά μέτρα στήριξης των επιχειρήσεων και των εργαζομένων. Προτεραιότητα ήταν και παραμένει η στήριξη του παραγωγικού ιστού και η παροχή δυνατότητας στις επιχειρήσεις να ξεπεράσουν τη δύσκολη αυτή συγκυρία. Εξίσου σημαντική προτεραιότητα ήταν και είναι η στήριξη των εργαζομένων, των επαγγελματιών, των ανέργων, όλων όσων έχουν πληγεί από την πανδημία. Η στήριξη αυτή εκφράστηκε έμπρακτα με «πλέγμα» προστατευτικών μέτρων. Συνδέεται με μετρήσιμα μεγέθη και αποτελέσματα.

Η Κυβέρνηση θεσμοθέτησε μέτρα και παρεμβάσεις συνολικού ύψους 31,5 δισεκατομμυρίων ευρώ. Υπήρξαν συγκεκριμένα μέτρα για την ενίσχυση του Εθνικού Συστήματος Υγείας, τις επιχειρήσεις των οποίων ο τζίρος μειώθηκε από την πανδημία, τους εργαζόμενους, τους ελεύθερους επαγγελματίες, τους αγρότες, τους ιδιοκτήτες ακινήτων, των οποίων τα ενοίκια μειώθηκαν, τους άνεργους, τις ευπαθείς κοινωνικά ομάδες, όσους έχουν δανειακές υποχρεώσεις, τη στήριξη κλάδων που έχουν πληγεί, όπως ο τουρισμός και οι μεταφορές, και θα συνεχίσουν να λαμβάνονται μέτρα, για όσο διάστημα απαιτηθεί και για όσους χρειάζονται στήριξη. Η ρήτρα γενικής διαφυγής μάς δίνει τη δυνατότητα δημοσιονομικής ευελιξίας. Η ευελιξία αυτή δεν σημαίνει σε καμία περίπτωση δημοσιονομικό «εκτροχιασμό». Άλλωστε, αν συνέβαινε κάτι τέτοιο, οι αγορές δεν θα έδειχναν την εμπιστοσύνη που δείχνουν στα ελληνικά ομόλογα. Η συνετή δημοσιονομική διαχείριση μάς δίνει τη δυνατότητα να δανειζόμαστε με πολύ χαμηλά επιτόκια από τις αγορές.

Κυρίες και κύριοι συνάδελφοι, στον Προϋπολογισμό του 2021 τα συνολικά φορολογικά έσοδα προβλέπεται, ότι θα διαμορφωθούν στα 47,83 δισεκατομμύρια ευρώ, έναντι 44,26 δισεκατομμύρια ευρώ φέτος. Ατεκμηρίωτα κάποιοι από την Αξιωματική Αντιπολίτευση ισχυρίζονται, ότι η αύξηση των φορολογικών εσόδων μεταφράζεται σε επιβολή νέων φόρων. Κάτι τέτοιο δεν είναι, απλώς, ανακριβές. Είναι απόλυτα ψευδές, γιατί η αύξηση των συνολικών φορολογικών εσόδων θα προέλθει από την ανάπτυξη και γιατί στον Προϋπολογισμό του 2021 δεν περιλαμβάνεται η επιβολή οποιουδήποτε νέου φόρου.

Αντίθετα, περιλαμβάνονται νέες μειώσεις φόρων. Πιο συγκεκριμένα, πρώτον, η αναστολή της εισφοράς αλληλεγγύης. Ένα μέτρο που θα ωφελήσει άμεσα μισθωτούς του ιδιωτικού τομέα, εισοδηματίες, ελεύθερους επαγγελματίες και αγρότες.

Δεύτερον, η επέκταση της μείωσης των συντελεστών Φ.Π.Α., έως τις 30 Απριλίου 2021 για συγκεκριμένα αγαθά και υπηρεσίες. Στα αγαθά αυτά περιλαμβάνονται και τα είδη που είναι απαραίτητα για την αντιμετώπιση της πανδημίας.

Τρίτον, η μείωση, κατά τρεις ποσοστιαίες μονάδες, των ασφαλιστικών εισφορών των μισθωτών του ιδιωτικού τομέα.

Τέταρτον, η εφαρμογή του μέτρου των υπερεκπτώσεων για ψηφιακές και «πράσινες» επενδύσεις.

Πέμπτον, η αναστολή του τέλους συνδρομητικής τηλεόρασης

Σε όλα τα ανωτέρω, πρέπει να προστεθεί και μία νέα παρέμβαση που περιλαμβάνεται στο, ήδη, κατατεθέν νομοσχέδιο για την περιστολή του λαθρεμπορίου, η συζήτηση του οποίου θα ξεκινήσει σήμερα. Αναφέρομαι στη διάταξη, με την οποία φυσικά πρόσωπα που μεταφέρουν τη φορολογική τους κατοικία στην Ελλάδα, απαλλάσσονται από τον φόρο εισοδήματος και από την ειδική εισφορά αλληλεγγύης για το 50% του εισοδήματός τους από μισθωτή εργασία και από ατομική επιχειρηματική δραστηριότητα που αποκτούν στη χώρα μας. Είναι ένα μέτρο που στοχεύει, όχι μόνο στην προσέλκυση εργαζομένων και ελεύθερων επαγγελματιών, που έχουν τη φορολογική τους κατοικία στην αλλοδαπή, αλλά και στον επαναπατρισμό των Ελλήνων που έφυγαν από τη χώρα, στα χρόνια της κρίσης. Η νέα αυτή νομοθετική παρέμβαση έρχεται ως συνέχεια των φορολογικών ν.4646/2019 και 4714/2020.

Είναι, όμως, ιδιαίτερα σημαντικό το γεγονός, ότι, ακόμη και μέσα στη δίνη της πανδημίας, αυτή η Κυβέρνηση επιμένει με συνέπεια στην πολιτική μείωσης των φόρων. Υπενθυμίζω ότι η μείωση και, σε πολλές περιπτώσεις, ο μηδενισμός της προκαταβολής φόρου, είναι ένα μέτρο από το οποίο το 80% των ελληνικών επιχειρήσεων είχε άμεσο όφελος.

Υπήρξαν, επίσης, παρεμβάσεις, μέσα στην πανδημία, σταθερά στην κατεύθυνση της ελάφρυνσης των πολιτών. Αναφέρομαι, ενδεικτικά, στη μείωση των ενοικίων, στα αντισταθμιστικά μέτρα για τους ιδιοκτήτες ακινήτων και στο νέο πλαίσιο ρυθμίσεων για τις οφειλές που δημιουργήθηκαν, αυτό το διάστημα, και τέθηκαν σε καθεστώς αναστολής.

Το νέο πλαίσιο ρυθμίσεων προβλέπει εξόφληση, κατά περίπτωση, σε δώδεκα δόσεις με μηδενικό επιτόκιο ή σε είκοσι τέσσερις δόσεις με επιτόκιο 2,5% για όλα τα φυσικά και νομικά πρόσωπα που επλήγησαν από τον κορονοϊό, για τις βεβαιωμένες οφειλές τους που τελούν σε αναστολή έως τις 30/4/2021.

Δόθηκε, επίσης, μία δεύτερη ευκαιρία, σε όσους, τη συγκεκριμένη χρονική περίοδο, δεν μπορούσαν να ανταποκριθούν στη ρύθμιση των εκατό ή εκατόν είκοσι δόσεων ή εξωδικαστικού μηχανισμού. Για όλους αυτούς, γίνεται αναβίωση της συγκεκριμένης ρύθμισης που είχαν, με όλα τα ευεργετήματά της, δίνοντάς τους την ευκαιρία να επανενταχθούν σε αυτή.

Αυτός ο διαχωρισμός είναι αναγκαίος, γιατί όλοι γνωρίζουν ποιοι ήταν αυτοί που επέβαλαν είκοσι εννέα φόρους. Και ποιοι είναι αυτοί που, από τον Ιούλιο του 2019, προχωρούν, συνεχώς και με κάθε ευκαιρία, στη μείωση των φόρων.

Η αύξηση των φορολογικών εσόδων, κυρίες και κύριοι συνάδελφοι, θα τροφοδοτηθεί από την ανάπτυξη, από τα έσοδα που θα προκύψουν από το νέο πλαίσιο ρυθμίσεων και από την ανάκαμψη και ενίσχυση της οικονομικής δραστηριότητας, η οποία θα υποβοηθηθεί από την έλευση των πρώτων ευρωπαϊκών πόρων.

Φορολογικά έσοδα, όμως, θα υπάρξουν και από μία νέα ουσιαστική και αποτελεσματική θεσμική παρέμβαση για την αντιμετώπιση του λαθρεμπορίου στα καύσιμα, στα καπνικά προϊόντα και στα αλκοολούχα ποτά. Αναφέρομαι στο νομοσχέδιο για την περιστολή του λαθρεμπορίου. Θα έχουμε την ευκαιρία να αναφερθούμε αναλυτικά σε αυτό, αρχής γενομένης από σήμερα, οπότε θα συζητηθεί, για πρώτη φορά, στην Επιτροπή Οικονομικών Υποθέσεων της Βουλής. Πρόκειται για μία ουσιαστική παρέμβαση που θα κριθεί στο πεδίο της αποτελεσματικότητας. Με το νομοσχέδιο που καταθέσαμε, για πρώτη φορά, θα υπάρχει πλήρης και αποτελεσματικός έλεγχος σε όλα τα στάδια διακίνησης καυσίμων, ενώ αυστηροποιείται και το πλαίσιο των ποινών.

Ακόμη, ολοκληρώνεται νομοθετικά η παρακολούθηση της εφοδιαστικής αλυσίδας καυσίμων, μέσω του συστήματος εισροών-εκροών, με την επέκτασή του και σε μεγάλες εγκαταστάσεις υγραερίων, οι οποίες τελούν υπό τελωνειακό έλεγχο. Υπενθυμίζω ότι η υποχρέωση για την εγκατάσταση συστήματος εισροών-εκροών στα υγρά καύσιμα επεκτάθηκε, σταδιακά από το 2012, σε όλες τις εγκαταστάσεις υγρών καυσίμων, καθώς και στα πλωτά εφοδιαστικά μέσα.

Δεν αξιοποιήθηκε, ωστόσο, επαρκώς, λόγω της αδυναμίας της κεντρικής βάσης του δημοσίου να επεξεργαστεί αποτελεσματικά τα δεδομένα. Η διαχείριση, πλέον, του συστήματος εισροών-εκροών περνάει στην ΑΑΔΕ, ενώ πρόσβαση στα δεδομένα του θα έχουν όλες οι ελεγκτικές αρχές. Για τη διασφάλιση της αποτελεσματικότητας του συστήματος, πραγματοποιήθηκε, ήδη, μελέτη, προκειμένου να τροποποιηθούν οι όροι και οι προδιαγραφές λειτουργίας του.

Για πρώτη φορά, συστήνεται ηλεκτρονικό μητρώο δεξαμενών καυσίμων, ενώ επεκτείνεται η δυνατότητα μοριακής ιχνηθέτησης σε όλα τα είδη καυσίμου και υγραερίου. Η νέα αυτή θεσμοθετική παρέμβαση, επεκτείνεται και στον τομέα της αντιμετώπισης λαθρεμπορίου στα αλκοολούχα ποτά. Θα δημιουργηθεί ηλεκτρονικό μητρώο επιτηδευματιών του κλάδου των αλκοολούχων, ενώ ενεργοποιείται ηλεκτρονικό σύστημα ταυτοποίησης αλκοολούχων ποτών για την παρακολούθηση όλης της εφοδιαστικής αλυσίδας.

Σε ότι αφορά στα καπνικά προϊόντα, συγχωνεύονται δύο, ήδη, θεσμοθετημένα συστήματα παρακολούθησής τους με παρόμοιες λειτουργίες: το Εθνικό Μητρώο ΕΚΜΕΑ και το Ενωσιακό Σύστημα Ιχνηλασιμότητας. Ουσιαστικά, με αυτόν τον τρόπο, μας δίνεται η δυνατότητα να παρακολουθούμε, μέσω ενός μοναδικού αριθμού, την πορεία κάθε πακέτου καπνικών, μέχρι και το πρώτο σημείο λιανικής πώλησής του.

Κυρίες και κύριοι συνάδελφοι, η Κυβέρνηση κλήθηκε να διαχειριστεί την πιο μεγάλη κρίση, που επηρεάζει, όχι μόνο την οικονομική, αλλά και την κοινωνική ζωή, καθώς συνδέεται με την υγεία, τη ζωή και την ασφάλεια των πολιτών. Η ανακάλυψη των εμβολίων και ο υψηλός δείκτης αποτελεσματικότητάς τους που καταγράφεται στις δοκιμές, ανοίγουν ένα «παράθυρο» αισιοδοξίας. Το σχέδιο για την αξιοποίηση των πόρων του Ταμείου Ανάκαμψης, αποτελεί τον οδικό χάρτη της πορείας ανάκαμψης της οικονομίας μας, της επιστροφής σε ισχυρούς και βιώσιμους ρυθμούς ανάπτυξης.

Όλο αυτό το διάστημα, η Κυβέρνηση μίλησε με ειλικρίνεια στους πολίτες, θέτοντας ως προτεραιότητα την υγεία και την ανθρώπινη ζωή. Όλο αυτό το διάστημα, η Κυβέρνηση εξαντλεί όλα τα περιθώρια. Έλαβε και θα συνεχίσει να λαμβάνει, όσα μέτρα στήριξης χρειαστούν, για να κρατηθούν όρθιοι επιχειρήσεις και εργαζόμενοι. Υπάρχουν κάποιοι που επενδύουν στη καταστροφή και προαναγγέλλουν μνημόνια από την άνοιξη και διαψεύδονται συνεχώς. Εμείς επενδύουμε στην Ελλάδα της εργασίας και της δημιουργίας, στο φιλότιμο και στην υπευθυνότητα του Έλληνα πολίτη.

Ο Προϋπολογισμός του 2021 αποτυπώνει τη συλλογική προσπάθεια της χώρας να υπερβεί αυτή τη κρίση. Κυρίως, να την υπερβούμε όλοι μαζί. Κανείς να μην μείνει μόνος του. Η υπερψήφιση του Προϋπολογισμού, αποτελεί μία ακόμη ψήφο στήριξης και εμπιστοσύνης της Κυβέρνησης σε κοινοβουλευτικό επίπεδο, μιας Κυβέρνησης που έχει τη στήριξη και την εμπιστοσύνη της ευρείας κοινωνικής πλειοψηφίας, που έχει μέτρο σύγκρισης και κρίνει.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Λιβανός.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ευχαριστώ, κύριε Πρόεδρε.

Ο Προϋπολογισμός του 2021, κατατίθεται σε συνθήκες που έχουν ανατρέψει όλα τα έως τώρα δεδομένα, υπό τις οποίες, το μόνο βέβαιο είναι η αβεβαιότητα. Πρέπει να γίνει σαφές και κατανοητό σε όλους, ότι το προσεχές διάστημα θα είναι δύσκολο, ακριβώς, γιατί θα περιέχει αυτή την αβεβαιότητα. Γι' αυτό και απαιτείται απ’ όλους εμάς, απ’ όλο το πολιτικό φάσμα, συνεργατικότητα, χαμηλοί τόνοι, αυτοσυγκράτηση, λιγότερα λόγια και βεβαίως, περισσότερη δουλειά, για να «γιατρέψουμε τις πληγές» που άνοιξε η πανδημία, οι συνέπειές της και η οικονομική κρίση.

Κόντρα στην ασυδοσία της συγκυρίας και παρά το «θολό» και «γκρίζο» τοπίο, η Κυβέρνηση του Κυριάκου Μητσοτάκη καταθέτει έναν Προϋπολογισμό που «ανοίγει τον δρόμο» για την επίτευξη μιας μακρόπνοης αυτοτροφοδοτούμενης ανάπτυξης. Έναν προϋπολογισμό, που αντικατοπτρίζει τη συγκρατημένη αισιοδοξία για μετάβαση από το «σκοτάδι» της πανδημίας στο φως της επόμενης μέρας. Μία μετάβαση, που σε οικονομικά μεγέθη, μεταφράζεται στην ύφεση του 10,5% φέτος και στην ανάπτυξη του 4,8% το 2021. Δεν χρειάζεται, βεβαίως, να είναι κανείς, ιδιαίτερα, ευφυής ή καλός οικονομολόγος, για να αντιληφθεί, ότι το μέλλον εξαρτάται από την εξέλιξη αυτή της πανδημίας και τον χρόνο κυκλοφορίας του περίφημου εμβολίου. Επειδή κανείς δεν μπορεί να προβλέψει αυτά, είναι αυτονόητο, ότι ενδέχεται τα δεδομένα να αλλάξουν και τα μεγέθη να αναθεωρηθούν.

Κυρίες και κύριοι συνάδελφοι, υποχρέωση των μεγάλων και υπεύθυνων ηγετών είναι να βλέπουν μπροστά και να ανοίγουν ορίζοντες. Με το βλέμμα στραμμένο στο μέλλον, η Κυβέρνηση της Νέας Δημοκρατίας δεν κατέθεσε μόνο τον Προϋπολογισμό, αλλά παρουσίασε το σχέδιο για την ανάκαμψη των 32 δισεκατομμυρίων ευρώ του Ταμείου Ανάκαμψης, που μαζί με τα ιδιωτικά κεφάλαια θα φτάσουν στα 45 δισεκατομμύρια ευρώ. Οι κεντρικοί άξονες της αλλαγής του πολιτικού μας υποδείγματος και του παραγωγικού μας μοντέλου είναι, πρώτον, η «πράσινη» μετάβαση, δεύτερον, ο ψηφιακός μετασχηματισμός, τρίτον, η χρηματοδότηση των υποδομών και τέταρτον, η εμπέδωση των μεταρρυθμίσεων που ξεπερνούν, βεβαίως, τον χρόνο και τη διάρκεια μίας ή δύο ή τριών Κυβερνήσεων.

Παράλληλα, η Κυβέρνηση πιστή στην προοδευτική της άποψη να συμβουλεύεται τους επιστήμονες, στην κοινωνική της άποψη να αφουγκράζεται την κοινωνία, δεν καταθέτει μόνο τον Προϋπολογισμό, αλλά δημιούργησε και μία Επιτροπή, διεθνώς, αναγνωρισμένων ειδικών επιστημόνων που κατέθεσε μία ανεξάρτητη οικονομική έκθεση, μία ολοκληρωμένη πρόταση στρατηγικής μακροπρόθεσμης ανάπτυξης της ελληνικής οικονομίας. Αυτός ο Προϋπολογισμός, το σχέδιο ανάκαμψης και η έκθεση Πισσαρίδη συνιστούν «εργαλεία» βάσης για τη μετάβαση στην επόμενη φάση, στην εποχή της καινούριας κανονικότητας μετά το εμβόλιο.

Ο ελληνικός λαός ζητάει από το πολιτικό σύστημα, απ’ όλους μας, έναν ουσιαστικό και εξαντλητικό πολιτικό και τεχνοκρατικό διάλογο πάνω σε όλα αυτά. Είναι η μεγάλη ευκαιρία, για να διαμορφώσουμε το απαραίτητο εθνικό μας σχέδιο για τη μετάβαση στην επόμενη μέρα. Η σύγχρονη δημοκρατική μας κοινωνία βρίσκεται σε ένα μεταβατικό στάδιο. Οφείλουμε να το αντιληφθούμε, να αρθούμε στο ύψος των περιστάσεων, να ακούσουμε τους Έλληνες και τις Ελληνίδες και να καταλήξουμε σε μία ουσιαστική εθνική συνεννόηση για τις ανάγκες και το μέλλον της Πατρίδας μας την επόμενη δεκαετία.

Γι’ αυτό θέλουμε και χρειαζόμαστε μία σοβαρή Αντιπολίτευση, μία κριτική Αντιπολίτευση, προφανώς, με προτάσεις, όμως, όχι μαξιμαλιστική και δημαγωγική, με μοναδικό γνώμονα τα μικροκομματικά συμφέροντα. Δεν είναι, όμως, σοβαρή η εικόνα της Αξιωματικής Αντιπολίτευσης, κυρίες και κύριοι συνάδελφοι, όταν αναλώνεται στην κριτική για την κριτική, «σκιαμαχώντας» με έναν αόρατο και ανύπαρκτο νεοφιλελευθερισμό που ανασύρεται από τον ΣΥΡΙΖΑ ως «βάρβαρος», για να δικαιολογήσει την ύπαρξη του ΣΥΡΙΖΑ, ως φορέα ενός αντιδραστικού πολιτικού λόγου. Όταν κατηγορεί την Κυβέρνηση για συνεχή αλλαγή των προβλέψεων, λες και θα μπορούσε να είναι διαφορετικά μέσα στο τοπίο της πρωτόγνωρης αβεβαιότητας στο οποίο ζούμε. Όταν ο Αρχηγός της ειρωνεύεται, χθες, τον Πρωθυπουργό, επαναλαμβάνοντας χιλιοειπωμένα ανέκδοτα, εν μέσω τραγωδίας, δίνοντας την απόλυτη απόδειξη, ότι βρίσκεται, εντελώς, εκτός τόπου και χρόνου. Όταν οι Βουλευτές και τα κομματικά όργανα «τυμβωρυχούν», επενδύοντας στην καταστροφή. Ούτε, βεβαίως, όταν, ως δήθεν ευαίσθητοι οι εκπρόσωποι του ΣΥΡΙΖΑ στη Βουλή, καταψηφίζουν τη μείωση των ασφαλιστικών εισφορών. Αντί να έρχεται, ο κ. Τσακαλώτος, πρώην Υπουργός Οικονομικών, εδώ, στη Βουλή και να ερμηνεύει με τον δικό του τρόπο, αυθαίρετα, τον Keynes, ας μας απαντήσει συγκεκριμένα, γιατί δεν ψήφισε, χθες, αυτά τα αναπτυξιακά φιλεργατικά μέτρα;

Η Κυβέρνηση και ο Πρωθυπουργός έχουν αποδείξει, ότι είναι εδώ, έχοντας πραγματική διάθεση για διάλογο και συνεννόηση. Είναι ανοιχτοί να ακούσουν σοβαρή κριτική και εφαρμόσιμες προτάσεις. Είναι εδώ, προκειμένου και με τη συνεργασία, όλων όσων το επιθυμούν, βέβαια, να οδηγήσουν μαζί την Ελλάδα στη νέα εποχή. Μία μετάβαση, που απαιτεί μία νέα κοινωνική συμφωνία και νέους κανόνες για την αγορά, που θα έρθει μέσα από τολμηρές και δομικές μεταρρυθμίσεις, με στόχους την αύξηση της ανταγωνιστικότητας και της παραγωγικότητας, την προσέλκυση περισσότερων επενδύσεων, τη μείωση της ανεργίας, με έμφαση στους νέους και τις γυναίκες και τελικά την αύξηση του εισοδήματος σε επίπεδα -αυτός είναι ο στόχος μας- υψηλότερα του ευρωπαϊκού μέσου όρου. Μία μετάβαση που θα διασφαλίσει ανάπτυξη για όλους, κοινωνική ευημερία και κοινωνική δικαιοσύνη.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο Προϋπολογισμός του 2021, συζητείται, υπό καθεστώς αβεβαιότητας, ανασφάλειας και φόβου των πολιτών της χώρας, λόγω του μείζονος υγειονομικού προβλήματος που «μαστίζει» όλη την υφήλιο. Δυστυχώς, δυσοίωνες είναι και οι προσδοκίες για τον Προϋπολογισμό, από τη μέγιστη πλειοψηφία του κόσμου, που απαισιοδοξεί και δεν πιστεύει, ότι ο Προϋπολογισμός αυτός είναι δυνατόν να πιάσει τους στόχους του.

Στη διαπίστωση μας αυτή, δεν ωθούμεθα από αντιπολιτευτικά και μικροπολιτικά κίνητρα, ούτε είμαστε μηδενιστές. Οι ίδιες οι προβλέψεις, οι επιλογές και η πρακτική της Κυβέρνησής σας, συνιστούν τα ψευδή στοιχεία που οδηγούν στις εκτιμήσεις μας αυτές. Ο υπολογισμός της εκτιμώμενης, για φέτος, ύφεσης στο 10,5%, απέχει πολύ από το 4,7% που υιοθετούσατε με το αρχικό Πρόγραμμα Σταθερότητας του Απριλίου, ακόμη και από το τότε απευκταίο και επικουρικό σενάριο του 7,9%.

Μόλις, προ σαράντα ημερών, επανακαθορίσατε το ποσοστό στο 8,2%, κατά την επεξεργασία του προσχεδίου του Προϋπολογισμού, όταν, μάλιστα, με κομπασμό ο κ. Υπουργός, προκαλούσε όλα τα κόμματα της Αντιπολίτευσης, να μην τολμήσουν να αναφερθούν σε διψήφιο ποσοστό, χαρακτηρίζοντάς μας «καταστροφολόγους».

Θα προλάβω τον αντίλογο σας, ότι η πανδημία εξελίχθηκε, με, εξαιρετικά, επιθετικό και επεκτατικό τρόπο. Γιατί δεν εισακούσατε την πρόβλεψη του συνόλου των επιστημόνων της υγείας, παγκοσμίως, ότι το φθινόπωρο ο ιός θα επανακάμψει δριμύτερος, για να λάβετε τα απαιτούμενα απαραίτητα υγειονομικά μέτρα; Έπρεπε να γεμίσουν, εντελώς, οι ΜΕΘ και οι θάλαμοι νοσηλείας και να εξουθενωθεί το ελλιπές ιατρικό και νοσηλευτικό προσωπικό, για να «τρέχετε» πανικόβλητοι και ως επιμηθείς, να ζητείτε τη βοήθεια του ιδιωτικού τομέα της υγείας;

Εσείς είστε αυτοί, που υιοθετώντας την τακτική του «βλέποντας και κάνοντας», έχετε εκθέσει, σε οικονομική εξαθλίωση και αφανισμό, τη μεγαλύτερη μερίδα των κατοίκων της χώρας: μικροεπαγγελματίες εργαζόμενους, ανέργους, αγρότες.

Η διαχείριση της πανδημίας και της οικονομικής κρίσης από την Κυβέρνηση της Νέας Δημοκρατίας υπήρξε αντικοινωνική και καταστροφική για τα ευρύτερα λαϊκά στρώματα. Το ενδιαφέρον σας ιδεοληπτικά και μονόπλευρα στόχευε στην εξυπηρέτηση των μεγάλων διεθνών τουριστικών ομίλων και των ντόπιων μεγαλοεπιχειρηματιών, που «καρπώθηκαν», μάλιστα, τη μερίδα του «λέοντος» από τη δανειοδότηση των συστημικών τραπεζών, που με τη σειρά τους, ευνόητο επέλεξαν τους συνήθεις και καλούς πελάτες τους για να «αιμοδοτήσουν».

Εξαντλήσατε έτσι την ευνοϊκή σας μεταχείριση, για να ωφελήσετε αυτούς, καθώς και τις μεγάλες αεροπορικές εταιρείες και τους επιχειρηματίες των ακτοπλοϊκών γραμμών, παρέχοντας μόνο «ψίχουλα» στους μικρομεσαίους επιχειρηματίες, τον επιστημονικό κόσμο, τους αγρότες, το σύνολο των εργαζομένων στον ιδιωτικό τομέα. Για τους τελευταίους δεν περίσσεψαν πόροι για δωρεάν επιχορηγήσεις ή για δανεισμό με την εγγύηση του ελληνικού δημοσίου. Γιατί αυτό δεν διερευνήθηκε;

Όπως δεν υιοθετήσατε και την οικονομική ενίσχυση όλων των οικογενειών που επλήγησαν από την πανδημία, που εμείς προτείναμε, ώστε να εξασφαλιστούν οι βασικοί όροι διαβίωσης τους σε αυτή τη δύσκολη και αφόρητη οικονομική κατάσταση.

Να, γιατί σας κατηγορούμε για κοινωνική αναλγησία και νεοφιλελεύθερη εμμονή στην πολιτική σας. Η στάση σας, δυστυχώς, είχε προδιαγράφει, κατά τη Σύνοδο Κορυφής της Ευρωπαϊκής Ένωσης στις 17-21 Ιουλίου του 2020, όταν ο Αρχηγός σας, ο κ. Μητσοτάκης, δεν προέβαλε την παραμικρή αντίρρηση στην κατανομή των κονδυλίων του μεγάλου πακέτου του πολυετούς δημοσιονομικού πλαισίου των 750 δις, που αρχικά είχε προβλεφθεί να κατανεμηθεί ως εξής: 500 δις σε επιχορηγήσεις και 250 δις σε δανεισμό. Μεταβλήθηκε, όμως, αντίστοιχα, σε 390 δις και 360 δις, περιοριζόμενων των πόρων για επιχορηγήσεις, με τον κ. Μητσοτάκη να αποδέχεται ασμένως και να επικροτεί την επιλογή αυτή.

Θα προχωρήσω, πλέον, σε συγκεκριμένες επισημάνσεις, επί του Προϋπολογισμού. Πρώτον, η εμφανής περικοπή δαπανών ανάσχεσης της πανδημίας, που για το 2021 θα είναι μειωμένες, κατά 5.775.000.000 εκατομμύρια ευρώ, σε σχέση με την εκτίμηση του 2020. Η περικοπή αυτή, ανερχόμενη στο υψηλό ποσοστό μείωσης του 18,75%, είναι, παντελώς, αστήρικτη και αδικαιολόγητη. Μπορεί δε, να αποβεί επικίνδυνη για τη δημόσια υγεία, διότι αφελώς και αστόχαστα, στηρίζεται στη λογική, ότι, δήθεν, οι αρνητικές επιπτώσεις της πανδημίας θα έχουν μετριαστεί. Εδώ οι φόβοι, δυστυχώς, είναι υπαρκτοί και επικίνδυνοι. Δεν μπορείτε να τους παραβλέπετε, γι’ αυτό και κακώς μειώνονται αυτές οι σχετικές δαπάνες.

Με την ίδια λογική, αδιαφορώντας για τη διασφάλιση της στοιχειώδους διαβίωσης των ανέργων, περιορίζονται οι δαπάνες προς τον ΟΑΕΔ, που θα αφορούσαν σε μέτρα στήριξης των ανέργων, καθώς μειώνονται τα σχετικά διαθέσιμα κονδύλια, κατά 972 εκατομμύρια, κοντά 1 δις. Διαπιστώνεται έτσι, μία απαράδεκτη και κοινωνικά άδικη επιλογή, με μία τόσο μεγάλη περικοπή, που θα έχει ως αποτέλεσμα οι άνεργοι να οδηγηθούν στον Καιάδα.

Τρίτον, στο κεφάλαιο των ληξιπρόθεσμων οφειλών της Γενικής Κυβέρνησης προς τρίτους, αναφέρεται ότι η σχετική συντονιστική επιτροπή παρακολούθησης έχει καταρτίσει σχέδιο που προβλέπει την εκκαθάριση και αποπληρωμή, σχεδόν, στο σύνολό τους των υποχρεώσεων που απορρέουν από εκκρεμείς συντάξεις συνταξιοδότησης μέχρι τα μέσα του 2021. Δεν μπορούμε, παρά να εκλάβουμε ως κακόηχο ανέκδοτο την εκτίμηση αυτή, ως μία υπεραισιόδοξη πτυχή έκθεσης ιδεών, που, δυστυχώς, πόρρω απέχει από τη ζοφερή πραγματικότητα που όλοι βιώνουν. Επειδή η αλήθεια είναι σκληρή και η πραγματικότητα πεισματάρα, η προτροπή μας είναι να μην παίζετε με τις ανάγκες 350.000 συμπολιτών μας, που περιμένουν επί δύο, τρία και τέσσερα χρόνια, για να πάρουν την σύνταξη τους.

Τέταρτον, το «κερασάκι στην τούρτα» ή μάλλον η «χαριστική βολή», είναι οι διογκωμένοι φόροι, κατά 3,57 δις, που είπε, μόλις, ο κ. Υπουργός, εις βάρος φυσικών και νομικών προσώπων, καθώς και ΦΠΑ αυξημένο, κατά 16,4%, σε σχέση με το 2020, μέτρα που, δυστυχώς, θα πλήξουν μισθωτούς, συνταξιούχους και όλα τα μικρομεσαία στρώματα. Βαυκαλίζεστε με την ιδέα, ότι θα προκύψουν από την ανάκαμψη που έρχεται, όπως εσείς διατείνεστε. Παρόμοιες προσδοκίες είχατε και για την ανάπτυξη που θα εκτινασσόταν σε μορφή V, που αποδεικνύεται, δυστυχώς, μία μεγάλη φενάκη.

Είμαστε εδώ, όχι για να επιχαίρουμε για την αποτυχία σας στις προβλέψεις και στη διάθεση των αντίστοιχων κονδυλίων, αλλά για να σταθούμε στο πλάι και να υποστηρίξουμε τους δίκαιους αγώνες μιας σκληρά δοκιμαζόμενης κοινωνίας, προ του φάσματος μιας νέας επώδυνης και καταστροφικής κρίσης.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ**: Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, διανύουμε μία περίοδο, κατά την οποία οι κοινωνίες, παγκοσμίως, δοκιμάζονται από την υγειονομική κρίση και οι οικονομίες εξαντλούν τις αντοχές τους. Αναμφίβολα, η παρουσία του κορονοϊού στη ζωή μας έχει αλλάξει τα δεδομένα και μας αναγκάζει από τη μία, σε όρους που δεν είναι οι ίδιοι με αυτούς που έχουμε σε περίοδο κανονικότητας και από την άλλη, να προνοούμε, καθώς τίποτα μέχρι την εμφάνιση του εμβολίου δεν είναι στέρεο.

Η ελληνική Κυβέρνηση έχει επιδείξει άμεσα αντανακλαστικά, αποδεικνύοντας ότι μπορεί γρήγορα να προσαρμόζεται στα νέα δεδομένα και να λαμβάνει έγκαιρα τα μέτρα που λειτουργούν ως «ασπίδα προστασίας» για την κοινωνία και την οικονομία.

Κύριε Πρόεδρε, επεξεργαζόμαστε ένα σχέδιο Προϋπολογισμού που μετουσιώνει σε πράξη την αντίληψη που έχει η Νέα Δημοκρατία για την ανασυγκρότηση της χώρας και βασίζεται σε δύο κεντρικούς άξονες. Ο πρώτος άξονας προβλέπει την κάλυψη των αναγκών που «γεννά» η υγειονομική κρίση, δηλαδή, τη στήριξη της κοινωνίας, των πληττόμενων κλάδων και των πιο αδύναμων συμπολιτών μας. Ο δεύτερος άξονας εφαρμόζει το σχέδιο για την οικονομική ανάπτυξη και την εφαρμογή του μεταρρυθμιστικού της έργου.

Δεν θα μπω σε νούμερα, άλλωστε, το έκαναν ο Εισηγητής, οι Ειδικοί Εισηγητές, ο Αναπληρωτής Υπουργός και ο Υπουργός, όταν μίλησαν με λεπτομέρεια και σαφήνεια. Θα σταθώ, όμως, στα κυριότερα μέτρα στήριξης 7,5 δισεκατομμυρίων ευρώ για το 2021, που, πραγματικά, είναι μέτρα που έρχονται για να στηρίξουν την κοινωνία, τις επιχειρήσεις, τον κόσμο της εργασίας, επιχειρηματίες, εργαζόμενους, ελεύθερους επαγγελματίες. Αναφέρομαι στη μείωση, κατά 3% των ασφαλιστικών εισφορών, που χθες δεν μπόρεσα να καταλάβω, γιατί δεν την ψήφισε ο ΣΥΡΙΖΑ, στην αναστολή καταβολής Ειδικής Εισφοράς Αλληλεγγύης, στην κάλυψη ασφαλιστικών εισφορών από τον Κρατικό Προϋπολογισμό και στο Πρόγραμμα «ΓΕΦΥΡΑ» για την επιδότηση της πρώτης κατοικίας των δανειοληπτών που έχουν πληγεί από τον Covid -19.

Σε αυτό το σημείο, θα ήθελα να σταθώ και στην κριτική του ΣΥΡΙΖΑ, η οποία επικεντρώνεται, στο ότι η Κυβέρνηση λειτουργεί, βλέποντας και πράττοντας, ενώ, επί της ουσίας, δεν έχει κάνει τίποτα σε πάρα πολλούς τομείς, όπως η υγεία, η παιδεία, οι εργαζόμενοι και οι αγρότες.

Λένε ότι δεν έγινε τίποτα στην παιδεία. Το γεγονός, ότι φέτος έχουμε περισσότερες προσλήψεις από ποτέ για την κάλυψη των αναγκών της πρωτοβάθμιας και δευτεροβάθμιας εκπαίδευσης, το απαντά από μόνο του αυτό. Περισσότερες από 50.000 προσλήψεις αναπληρωτών έγιναν φέτος, πολλαπλάσιες από το 2018, που ήταν, περίπου, στις 22.000- 23.000 κι αυτό για να καλύψουν κενά σε εκπαιδευτικό προσωπικό στην Ελλάδα.

Να πούμε, ότι αυτή τη στιγμή συντελείται ένα τεράστιο ψηφιακό έργο αυτό της τηλεκπαίδευσης, που μπορεί την πρώτη ημέρα να είχαμε προβλήματα, όμως, φανερώνει τη μεγάλη προσπάθεια που γίνεται στην παιδεία, με τη μεγάλη συνεισφορά των εκπαιδευτικών και των μαθητών που τους αξίζουν πάρα πολλά συγχαρητήρια.

Δεν έγινε λέει τίποτα στην υγεία. Οι προσλήψεις των γιατρών, των νοσηλευτών και παραϊατρικού προσωπικού δεν είναι τίποτα, προφανώς, για τον ΣΥΡΙΖΑ, γιατί, προφανώς, δεν έκανε τίποτα τα τέσσερα χρόνια που ήταν Kυβέρνηση. Πάνω από 7.000 άνθρωποι προστέθηκαν στο δυναμικό του Εθνικού Συστήματος Υγείας.

Θα σας πω, κύριοι συνάδελφοι, μόνο για το νοσοκομείο Πέλλας που σύμφωνα με τα στοιχεία προσλήφθηκαν πάνω από 130 άτομα το τελευταίο εξάμηνο νοσηλευτές και λοιπό προσωπικό, ενώ έγιναν και προσλήψεις 15 μόνιμων γιατρών.

Γίνεται μία προσπάθεια, o κορονοϊός είναι ένας μεγάλος και δύσκολος εχθρός. Όμως, το να ισοπεδώνεις τα πάντα με ψέματα και ανακρίβειες δεν βοηθάει πουθενά, σίγουρα ούτε την Ελλάδα, αλλά ούτε και τον εαυτό σας, κύριοι του ΣΥΡΙΖΑ.

Δεν έγινε λέει τίποτα για τους αγρότες. Δεσμεύτηκαν 150 εκατομμύρια για την ενίσχυση των αγροτών που επλήγησαν από τον κορονοϊό και τα οποία εκταμιεύονται. Πρώτη φορά από το 2010, 30 εκατομμύρια για την ενίσχυση του ΕΛΓΑ, αναστολή του τέλους επιτηδεύματος, ένταξη των αγροτών στην επιστρεπτέα προκαταβολή. Τώρα οι αγρότες μπαίνουν συνέχεια στην επιστρεπτέα προκαταβολή και παίρνουν αρκετά χρήματα. Προφανώς, ούτε αυτό είναι κάτι για τον ΣΥΡΙΖΑ.

Καλό είναι να μιλάμε με στοιχεία, όχι ψεύτικα στοιχεία, αλλά με πραγματικά.

Προτού κλείσω, θα ήθελα να κάνω μία παρατήρηση προς τον κ. Υπουργό. Κύριε Υπουργέ, θα πρέπει να δούμε λίγο το ζήτημα της επιστρεπτέας προκαταβολής των ξενοδοχειακών επιχειρήσεων που επιλέγουν την αναστολή. Νομίζω ότι το ύψος της ενίσχυσης, θα πρέπει να είναι όμοιο με αυτό των επιχειρήσεων, που η Κυβέρνηση έκλεισε με κρατική εντολή. Σας μεταφέρω την αγωνία των ιδιοκτητών των ξενοδοχείων, ενοικιαζόμενων δωματίων από το Λουτράκι Πέλλας, τον Άγιο Αθανάσιο της Έδεσσας.

Κυρίες και κύριοι συνάδελφοι, κλείνοντας, θα ήθελα να πω ότι, αν δεν υπήρχε η εμφάνιση του κορονοϊού, θα συζητούσαμε σήμερα σε μία, εντελώς, διαφορετική βάση.

Η ανοδική πορεία, όμως, της ελληνικής οικονομίας, η οποία είναι ένα προϊόν της πολιτικής που ακολούθησε η Κυβέρνηση το πρώτο εξάμηνο του 2019, καθώς και ο τρόπος που αντιμετωπίστηκαν οι συνέπειες της πανδημίας στην οικονομία μας, -πάρθηκαν μέτρα 31,4 δισεκατομμύρια ευρώ- μάς επιτρέπουν να συζητάμε σήμερα, ότι σύμφωνα με τις εκτιμήσεις η ελληνική οικονομία, το 2021, θα σημειώσει ανάπτυξη 4,1%.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Σας ευχαριστώ πολύ, κύριε Πρόεδρε.

Συζητάμε σήμερα στην Επιτροπή τον Προϋπολογισμό του 2021. Έναν Προϋπολογισμό, που οι ανάγκες και το αποτύπωμα της πανδημίας στην οικονομία κάνει εμφανή αυτά τα στοιχεία στο περιεχόμενό του. Βεβαίως, όλοι ελπίζουμε, ότι θα είναι εκείνος ο Προϋπολογισμός, που θα αφήσει πίσω την κρίση που δημιούργησε αυτή η πρωτόγνωρη πανδημία.

Κύριε Πρόεδρε, και στον νέο Προϋπολογισμό δεν βλέπουμε κανέναn νέο φόρο και καμία επιβάρυνση. Αυτό δείχνει τον προσανατολισμό της Κυβέρνησης, από την ημέρα που ανέλαβε, μετά την εντολή του ελληνικού λαού, την 7η Ιουλίου του 2019, μέχρι και σήμερα και μάλιστα, κάτω από πολύ δύσκολες περιστάσεις, τον προσανατολισμό για αποκλιμάκωση των φορολογικών και ασφαλιστικών συντελεστών. Νομίζουμε ότι αυτή είναι η κατεύθυνση που θα ωθήσει την οικονομία και γενικά μετά την πανδημία.

Κανένας νέος φόρος, λοιπόν, καμία επιβάρυνση.

Ακούστηκε από την πλευρά της Αντιπολίτευσης, ότι εκτιμάται με τον Προϋπολογισμό περισσότεροι φόροι σε απόλυτα νούμερα. Αυτό, βεβαίως, εδράζεται στην εκτιμώμενη ανάπτυξη, ενδεχομένως, και στη βελτίωση της εισπραξιμότητας των φόρων και σε τέτοιους παράγοντες. Η αλήθεια είναι, ότι η Κυβέρνηση του Κυριάκου Μητσοτάκη και η σημερινή ηγεσία του Υπουργείου Οικονομικών δεν επιβαρύνει, κατά κανέναν τρόπο τον ελληνικό λαό.

Και όχι μόνο αυτό, κύριε Πρόεδρε. Μόλις, χθες, στο πλαίσιο του νομοσχεδίου του Υπουργείου Εργασίας, ψηφίστηκε και η αποκλιμάκωση των ασφαλιστικών εισφορών, κατά 3%, 3,9% μεσοσταθμικά, που σημαίνει μείωση του μη μισθολογικού κόστους, επ’ ωφελεία εργαζομένων, περίπου, δύο εκατομμυρίων εργαζομένων και 265.000 επιχειρήσεων.

Θέλοντας και μη, ο Προϋπολογισμός του επόμενου έτους βασίζεται σε έναν μεγάλο βαθμό και στο έδαφος που δημιουργεί η τρέχουσα χρονιά και η εκτέλεση του προηγούμενου Προϋπολογισμού. Τι έχει γίνει μέχρι σήμερα, ιδιαίτερα από τον Μάρτιο και μέχρι αυτή την ώρα που συζητάμε τον Προϋπολογισμό;

Είχαμε να αντιμετωπίσουμε δύο μεγάλες προκλήσεις. Η πρώτη ήταν η «έκρηξη» της πανδημίας, που αδιάκοπα από τον Μάρτιο μέχρι σήμερα -και όσοι θέλουν να λένε, ότι υπήρχε διακοπή και «έφυγε» η πανδημία, μάλλον, δεν έχουν πλήρη γνώση της εξέλιξής της σε τοπικό, σε ευρωπαϊκό και σε παγκόσμιο επίπεδο- σε μικρότερο ή μεγαλύτερο βαθμό- αφήνει το αποτύπωμά της στην κοινωνία και στην οικονομία, άλλοτε με πιο έντονο τρόπο στην αρχή, με λιγότερο έντονο τρόπο στη συνέχεια, με περισσότερο έντονο τρόπο τώρα.

Τι κάνει, λοιπόν, η Κυβέρνηση στο πλαίσιο αυτό; Έχοντας αφήσει τα ταμειακά διαθέσιμα στο ύψος που τα παρέλαβε, δηλαδή, στα 37 και κάτι δισεκατομμύρια ευρώ, βρήκε τους τρόπους εκείνους, για να μειώσει αυτό το αρνητικό αποτύπωμα της πανδημίας. Τα χρήματα, τα οποία δαπανήθηκαν μέχρι σήμερα είναι 24 δισεκατομμύρια ευρώ. Πού βρέθηκαν αυτά τα χρήματα; Οι φόροι δεν αυξήθηκαν, ενώ τα ταμειακά διαθέσιμα είναι τα ίδια. Φυσικά, με δανεισμό. Ευτυχώς, με φθηνό δανεισμό, με μεσοσταθμικά επιτόκια κοντά στο 0,90%. Ο φθηνότερος δανεισμός στην ιστορία της χώρας. Έτσι εξασφαλίστηκαν οι αναγκαίοι αυτοί πόροι. Βεβαίως, τα επιτόκια μπορεί να έχουν υποχωρήσει παγκοσμίως σε αυτή την εποχή, πλην, όμως, η Ελλάδα δανείζεται φθηνότερα από πολύ ισχυρότερες οικονομίες.

Αυτό συμβαίνει, γιατί η σημερινή Κυβέρνηση έχει «χτίσει» αξιοπιστία. Έχει «χτίσει» ένα κεφάλαιο αξιοπιστίας και αυτό δεν το λέμε εμείς, το λένε οι αγορές με τον φθηνό δανεισμό, το λένε οι οίκοι αξιολόγησης που βελτιώνουν το αξιόχρεο της ελληνικής οικονομίας, μάλιστα, πρόσφατα, εν μέσω πανδημίας. Το λένε οι εκθέσεις αξιολόγησης της Ευρωπαϊκής Ένωσης, το λένε και τα αρμόδια ευρωπαϊκά όργανα. Δεν είναι κάτι που το ισχυρίζεται η Κυβέρνηση αβάσιμα.

Μπορούμε, όμως, να συνεχίζουμε, επ’ αόριστον, με δανεικά; Όχι, δεν είναι αυτή η φιλοσοφία της Κυβέρνησης. Η ανάγκη της εποχής είναι που επέβαλε αυτή την πολιτική. Ελπίζουμε, λοιπόν, με την έλευση των εμβολίων, την εξομάλυνση της κατάστασης και την επιστροφή της κανονικότητας, η οποία, όσο συντομότερα καταστεί εφικτή, τόσο το καλύτερο για όλους μας, να πάμε σε μία νέα περίοδο με αναπτυξιακούς ρυθμούς, οι οποίοι θα μας βοηθήσουν να αφήσουμε πίσω την κρίση.

Εκείνο που θα ήθελα να επισημάνω είναι, ότι ο συγκεκριμένος Προϋπολογισμός προβλέπει, μεταξύ άλλων, 600 εκατομμύρια επιπλέον, σε σχέση με το 2020, για τις, πλέον, ευάλωτες ομάδες του πληθυσμού, για την ενίσχυση του ΟΠΕΚΑ, ο προϋπολογισμός του οποίου φθάνει τα 4.195.000.000 ευρώ, ενώ ήταν για το 2020, 3.600.000.000 ευρώ και 3.200.000.000 ευρώ για το 2019. Αυτό δείχνει, όπως έδειξε και το χθεσινό νομοσχέδιο, την πρόθεση της Κυβέρνησης να βάλει «πλάτη» στις, πλέον, ευάλωτες ομάδες της κοινωνίας.

Παρ’ ότι είναι, λοιπόν, Προϋπολογισμός ανάγκης, εμείς πιστεύουμε ότι είναι ο Προϋπολογισμός που θα σηματοδοτήσει την οριστική έξοδο από την κρίση και θα πάμε σε ρυθμούς ανάπτυξης, γιατί αυτός είναι ο μόνος υγιής δρόμος για την ανόρθωση της οικονομίας και κατ’ επέκταση της κοινωνίας.

Γι’ αυτό θα στηρίξουμε και θα υπερψηφίσουμε τον Προϋπολογισμό του 2021.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Πολάκης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Σπυρίδων – Παναγιώτης (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Πολάκης Παύλος, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Φίλης Νικόλαος, Ξανθός Ανδρέας, Παπαδόπουλος Αθανάσιος (Σάκης), Παπανάτσιου Αικατερίνη, Ξενογιαννακοπούλου Μαρία – Ελίζα (Μαριλίζα), Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος (Αλέκος), Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΠΑΥΛΟΣ ΠΟΛΑΚΗΣ:** Ευχαριστώ πολύ.

Κύριε Πρόεδρε, κυρίες και κύριοι συνάδελφοι, κύριε Υπουργέ, θα ξεκινήσω την ομιλία μου, κατ’ αυτόν τον τρόπο, επειδή εγώ είμαι «κακό παιδί» και ο κ. Πρωθυπουργός μού έκανε την τιμή πάλι να με αναφέρει, εχθές στην προσπάθεια απάντησής του στον πρώην Πρωθυπουργό, κ. Αλέξη Τσίπρα, και φεύγοντας από τη Βουλή, είπε ότι «δεν βρήκα router στο Μαξίμου», λες και εμείς είμαστε «Σαμαράδες», που το παρέδωσε, χωρίς να υπάρχει ούτε τασάκι, ούτε τίποτα.

Απαντήσαν, αλλά εγώ βρήκα το εξής. Τον Οκτώβρη του 2019, προ κορονοϊού, έδωσε ο κ. Δημητριάδης 22.000 ευρώ απευθείας ανάθεση, για να αγοράσει εξοπλισμό και λογισμικό ασφαλείας δικτύων στο μέγαρο Μαξίμου. Μήπως αυτό ήθελε να δικαιολογήσει ο Πρωθυπουργός, που έλεγε ότι δεν βρήκε ούτε router, να δικαιολογήσει αυτή την απευθείας ανάθεση προ κορονοϊού; Ξέρω ότι με κάτι τέτοια που κάνω του έχω γίνει «εφιάλτης» και σε κάθε του ομιλία μιλάει για «πολακισμό». Μόνο που ο «πολακισμός» είναι η ανάδειξη της διασπάθισης του δημοσίου χρήματος που κάνει ο «μητσοτακισμός», διαχρονικά, εδώ και εβδομήντα χρόνια . Ένα το κρατούμενο.

Δεύτερον, κύριε Σκυλακάκη, εχθές παρουσιάσατε ένα πίνακα, στο οποίον μιλάτε για τις πραγματικές δαπάνες υγείας. Αυτός ο πίνακας, όπως καταλαβαίνετε, είναι δημιουργική λογιστική. Μέσα σε αυτόν τον πίνακα υπάρχουν οι δαπάνες, οι οποίες είχαν όριο claw back, δηλαδή, αυτόματης περικοπής. Τι θέλει να μας πείτε, δηλαδή; Ότι το 2014 δόθηκαν μόνο 4.750.000.000 € για το σύστημα δημόσια δαπάνη στην Ελλάδα; Αυτό θέλετε να πείτε; Αυτά είναι τα χρήματα που δόθηκαν; Δηλαδή, δόθηκε λιγότερο από το 3% του ΑΕΠ; Αυτό θέλετε, να πείτε και κάνετε αυτή τη σύγκριση που, ουσιαστικά, είναι οι δαπάνες που μπήκαν σε claw back. Δεν είναι αυτές οι δημόσιες δαπάνες, όμως, για την υγεία, ούτε του 2014, ούτε του 2015, ούτε του 2016, ούτε του 2017, ούτε του 2018. Απλά, φτιάξατε ένα σχεδιάγραμμα, για να υποστηρίξετε ένα αφήγημα, το οποίο θα το αποδημήσω σήμερα.

Με βάση την έκθεση της Ευρωπαϊκής Επιτροπής -δεν τα λέει ο ΣΥΡΙΖΑ, η Ευρωπαϊκή Επιτροπή τα λέει- τις δημόσιες δαπάνες υγείας στην Ελλάδα τις παραλάβαμε το 2014 στο χαμηλότερο σημείο που υπήρξαν ποτέ από τη Μεταπολίτευση και μετά, δηλαδή, στα 8.200.000.000 €. Αυτές ήταν οι δημόσιες δαπάνες, δηλαδή, αυτά που δίνει ο Κρατικός Προϋπολογισμός και τα ασφαλιστικά ταμεία. Αυτές τις δαπάνες, κύριε Σκυλακάκη, που τις παραλάβαμε από εσάς στα 8.200.000.000 €, σας τις παραδώσαμε το 2019, πάλι, με βάση την έκθεση της Ευρωπαϊκής Επιτροπής, στα 9.300.000.000 €, δηλαδή ένα δισεκατομμύριο και κάτι παραπάνω. Αυτή είναι η αλήθεια και όσο κι αν φτιάχνετε σχεδιαγράμματα με τους «πληροφορικάριούς σας», η πραγματικότητα είναι αυτή που λέω και όχι αυτή που προσπαθείτε να αποδείξετε.

Δεύτερον, στο σχεδιάγραμμά σας, πάλι, βάζετε ένα γκρίζο χρώμα και λέτε, ότι το 2020 δώσατε 4 δισεκατομμύρια -δεν είναι 4, είναι 9- και ότι βάλατε 786.000.000 € παραπάνω, λόγω δαπανών Covid». Σοβαρά; Που τα βρήκατε; Δείξτε τα μας. Που είναι αυτά τα 786.000.000 € παραπάνω; Εγώ λέω και σας προκαλώ, οπότε είναι να μιλήσετε, να αποδείξετε, ότι αυτά τα στοιχεία που λέω εγώ τώρα είναι ψέματα.

Σας λέω το εξής: Ο ΕΟΠΥΥ δεν πήρε αυτά που γράφετε εδώ και λέτε «600 εκατομμύρια από τον Κρατικό Προϋπολογισμό». Ο ΕΟΠΥΥ ήταν να πάρει 100 εκατομμύρια από το Γενικό Λογιστήριο του Κράτους, του δώσατε 260 εκατομμύρια, που ήταν η υστέρηση των εισροών από τις ασφαλιστικές εισφορές και το μόνο καθαρό ποσό που πήρε για τον Covid είναι 30 εκατομμύρια, τα οποία δεν τα έχει χρησιμοποιήσει ακόμη, γιατί υποτίθεται ότι θα τα έπαιρνε, για να καλύψει και τα τεστ του κορονοϊού, για τα οποία ακόμη δεν έχει βγει απόφαση τιμολόγησης και κάλυψής τους. Άρα, 30 εκατομμύρια έχει πάρει ο ΕΟΠΥΥ και τα 260 εκατομμύρια που λέτε ότι του δώσατε, είναι η υστέρηση των ασφαλιστικών εισφορών.

Επίσης, λέτε ότι έχετε δώσει 200 εκατομμύρια παραπάνω για το επικουρικό προσωπικό. Αυτό είναι αισχρό ψέμα. Με τα δικά σας στοιχεία, κύριε Σκυλακάκη, στην εισηγητική έκθεση του Προϋπολογισμού για το 2020, λέτε, ότι οι δαπάνες προσωπικού σε νοσοκομεία και κέντρα υγείας ήταν 583 εκατομμύρια ευρώ. Ήταν οι εκτιμήσεις, ότι θα έκλεινε το 2019. Για τα 583 εκατομμύρια το ξέρουμε, καθώς εμείς σας παραδώσαμε αυτό το ποσό. Φέτος, για το 2020 λέτε, ότι οι εκτιμήσεις θα είναι 648 εκατομμύρια ευρώ, δηλαδή, 583 το 2019, αυτό που σας παραδώσαμε, 648 εκατομμύρια λέτε, ότι θα φτάσει στο τέλος του 2020. Τι διαφορά είναι αυτή; 65 εκατομμύρια ευρώ.

Τρίτον, το μόνο που έχω δει, ότι έχετε δώσει, είναι αθροιστικά 144 εκατομμύρια ευρώ, μέσα από διάφορες υπουργικές αποφάσεις, για την αγορά μέσων ατομικής προστασίας και εξοπλισμού στα νοσοκομεία. Δηλαδή, η παραπάνω δαπάνη που δώσατε και είμαστε, όντως, η τελευταία χώρα στην Ευρωπαϊκή Ένωση, είναι τα 30 εκατομμύρια του ΕΟΠΥΥ, τα 65 εκατομμύρια, περίπου, για το επικουρικό προσωπικό και τα 144 εκατομμύρια. Δηλαδή, 235 εκατομμύρια ευρώ έχετε δώσει παραπάνω, κύριε Σκυλακάκη, και όχι 785 εκατομμύρια που λέτε.

Ξέρουμε πάρα πολύ καλά, ότι εμείς είχαμε αυξήσει το όριο δαπανών του δημόσιου συστήματος υγείας, από το 1.504.000.000 ευρώ που μας το παραδώσατε -για το δημόσιο σύστημα υγείας μιλάω, δηλαδή, τα νοσοκομεία και τα κέντρα υγείας- στα 2.76.000.000 ευρώ, ενώ είχαμε προσλάβει 19.500 ανθρώπους στο σύστημα, προκαλώντας καθαρή εισροή 11.500. Σας παραδώσαμε το σύστημα υγείας με 100.430 άτομα προσωπικό όλων των κατηγοριών, όλων των βαθμίδων και όλων των συμβάσεων. Και μέσα σε έναν χρόνο, είχατε 5.000 λιγότερους και προσλάβατε από τον Μάιο-Ιούνιο και μετά κάποιους, όταν άρχισε να «φουντώνει» ξανά η κατάσταση με τον Covid. Σας παραδώσαμε νοσοκομεία με ταμειακό πλεόνασμα, για πρώτη φορά στην ιστορία του ελληνικού κράτους από τη Μεταπολίτευση, το οποίο έφτασε τα 370 εκατομμύρια το 2017-2018 και έφτασε τα 260 εκατομμύρια το 2018- 2019. Αυτό σας παραδώσαμε και με αυτό κινήστε μέχρι τώρα. Και αναγκαστήκατε να βάλετε το «χέρι στην τσέπη» τους τελευταίους μήνες, γιατί άλλα ετοιμάζατε για το σύστημα υγείας, αλλά, δυστυχώς, σας πρόλαβε ο κοροναϊός.

Βεβαίως και θα μετρηθούμε, βεβαίως και θα αντιπαρατεθούμε. Δυστυχώς, ο χρόνος είναι λίγος. Θα μπορούσα να μιλάω για πάρα πολλά άλλα πράγματα που έχετε κάνει. Βέβαια, έχετε κάνει και το «όργιο» των απευθείας αναθέσεων. Εγώ δεν μπορώ να το δεχτώ και δεν ξέρω, γιατί εσείς δεν το ελέγχετε. Θα δεχόσαστε, κύριε Σκυλακάκη, ένας συνάδελφός σας Υπουργός να αναθέτει με 6.200.000 ευρώ σε εταιρεία συμβούλων, για να τον συμβουλεύσει πώς θα φτιάξει τις συμβάσεις; Όχι, για να φτιάξει τις δομές. Πώς θα φτιάξει τις συμβάσεις, για να κατασκευαστούν οι δομές. Αυτό έκανε ο κ. Μηταράκης. Έδωσε 6.200.000 ευρώ και το ανέθεσε σε μία εταιρεία Planet -νομίζω-, στην οποία εταιρεία είναι Αντιπρόεδρος μία κυρία, που είναι σύζυγος του κ. Πλασκοβίτη, του εκπροσώπου της Τράπεζας της Ελλάδας στην Ευρωπαϊκή Κεντρική Τράπεζα. Είναι τόσο ηθικό και νόμιμο αυτό; 6.200.000 ευρώ για συμβουλές, για το πώς θα φτιάξουμε τις συμβάσεις; Εκεί τα «τρώτε» τα λεφτά, κύριε Σκυλακάκη. Μόνο αυτό κάνετε.

Κλείνω με αυτό και ευχαριστώ πολύ για την ανοχή σας στον χρόνο, κύριε Πρόεδρε. Ακούστε, κύριε Λιβανέ, δυστυχώς έφυγε ο κ. Μπουκώρος, εμείς πήραμε ποσοστό 32%, γιατί στηρίξαμε τη φτώχεια. Εσείς πήρατε 40%, γιατί τάξατε «ανακουφίσεις» και ζωή στη μεσαία τάξη, την οποία καταστρέφετε, όχι μόνο λόγω του κορονοϊού. Την άλλη βδομάδα, θέλω να σας δω όλους εσάς τους εκπροσώπους των -υποτίθεται- νοικοκυραίων και κυρ Παντελίδων της χώρας, να ψηφίζετε την αναδιανομή περιουσίας, που πάει να κάνει ο κ. Χατζηδάκης, εξυπηρετώντας -δεν ξέρω κι εγώ- ποιο deal, με βάση το νομοσχέδιο της εκτός σχεδίου δόμησης, όπου απαγορεύει στον όποιο μικροϊδιοκτήτη είχε αγοράσει μία περιουσία να χτίσει κάτι για το παιδί του ή να το αξιοποιήσει, υποτιμά την αξία του, για να το «μαζέψουν» τα funds.

Θέλω να σας δω, λοιπόν, την επόμενη εβδομάδα. Εδώ θα είμαστε. Το Μητσοτακέϊκο διαχρονικά με 5.000-10.000 «κολλητούς» «τρώει» τα λεφτά. Δεν κάνει κάτι άλλο και γι’ αυτό θα καταστραφεί το αφήγημα σας. Καταστρέφεται, ήδη, στη μεσαία τάξη και φαίνεται και στον Προϋπολογισμό.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Προφανώς, η ψήφιση του Προϋπολογισμού γίνεται σε συνθήκες μεγάλης αβεβαιότητας στην Ελλάδα και παγκοσμίως, αλλά, παρ’ όλα αυτά, εκτός των άλλων, είναι ένας Προϋπολογισμός υπεραισιόδοξος, διότι στηρίζεται σε κάποιες παραδοχές, καθόλου αβέβαιες.

Κατ’ αρχήν, θα ήθελα να ασκήσω κριτική στον Υπουργό Οικονομικών, τον κ. Σταϊκούρα, όταν «ελαφρά τη καρδία» μάς έλεγε στη συζήτηση για το προσχέδιο, ότι πρέπει να κάνουμε αυτοκριτική για τις τότε δικές μας προβλέψεις. Αναφέρθηκε συγκεκριμένα στον κ. Τσίπρα, ότι είχε δηλώσει, «ότι η ύφεση για το 2020, ενδεχομένως, θα έφθανε το 12%». Και λέω να ασκήσω κριτική, διότι ήταν ο ίδιος ο κ. Σταϊκούρας που άλλαξε τις προβλέψεις του πολλές φορές και σε σύντομα χρονικά διαστήματα, ξεκινώντας από το 0%, από τότε που ξέσπασε η πανδημία, περνώντας το 4%, φτάνοντας στην πρόβλεψη του προσχεδίου για 8,2% και τώρα βεβαίως, στο 10,5%, όπως λέει ο Προϋπολογισμός.

Ας μην ζητάει, λοιπόν, αυτοκριτική από τους άλλους και εν πάση περιπτώσει, η δικαιολογία, ότι «δεν είχαμε υπολογίσει το δεύτερο lockdown» δεν μας καλύπτει, διότι εμείς δεν είπαμε ποτέ, ότι νικήσαμε τον ιό, όπως είπε ο κ. Πρωθυπουργός, ο κ. Μητσοτάκης, θριαμβολογώντας τον Ιούνιο, με τα αποτελέσματα που, δυστυχώς, βλέπουμε σήμερα.

Έτσι, λοιπόν και τώρα, δεν χαιρεκακούμε, αλλά σας λέμε να είστε πιο μετρημένοι και όχι υπεραισιόδοξοι, για να «χρυσώσετε το χάπι» στον ελληνικό λαό.

Έχετε κάνει με τον Προϋπολογισμό τις εξής παραδοχές. Παραδοχή πρώτη. Που βασίζεστε, όταν λέτε στον Προϋπολογισμό, ότι από το δεύτερο τρίμηνο αρχίζει η ταχεία ανάκαμψη; Προφανώς, στην εξέλιξη του εμβολίου, που όλοι ευχόμαστε να έλθει γρήγορα και να εμβολιαστεί ο πληθυσμός. Όμως, όλοι οι σοβαροί ειδικοί μάς λένε, ότι ακόμη και να έλθει τον Ιανουάριο, πράγμα πολύ δύσκολο, θα απαιτηθούν πολλοί μήνες, για να εμβολιαστεί μεγάλο μέρος του πληθυσμού.

Παραδοχή δεύτερη. Σε ποιους πόρους και σε ποια έσοδα βασίζεστε για γρήγορη ανάκαμψη; Προφανώς, στο Ταμείο Ανάκαμψης που εσείς έχετε υπολογίσει, με βάση και τις απαιτούμενες διαδικασίες, ότι θα εισρεύσουν από τα 32 δις για τη χώρα, μόνο τα 2,7 δις για το 2021. Προφανώς, αν περιμένετε να εισπράξετε τα «εις εξ’ αναβολής υποχρεώσεις» σε φορολογικές και ασφαλιστικές υποχρεώσεις των «καθημαγμένων» νοικοκυριών και επιχειρήσεων, τότε, σίγουρα, ο Προϋπολογισμός θα «πέσει έξω», διότι είναι φανερό, ότι «ουκ αν λάβεις παρά του μη έχοντος», για να μην πούμε, ότι θα χρειαστούν, ενδεχομένως, και άλλες παρατάσεις, για να δώσουν «ανάσα» στα νοικοκυριά και τις επιχειρήσεις.

Παραδοχή τρίτη. Που βασίζεστε και μιλάτε για αύξηση του παγίου κεφαλαίου των επενδύσεων, κατά 23,2% το 2021 και πότε υπήρξε, αλήθεια, τέτοια ανάπτυξη των επενδύσεων από έτος σε έτος; Και επειδή έχετε βάλει πολλά λεφτά στις αποκρατικοποιήσεις, που θα δημιουργήσουν κύμα και κλίμα επενδυτικό, ξέρετε πόσα λεφτά θα εισπράξετε από τις αποκρατικοποιήσεις του ΤΑΙΠΕΔ μέσα στο 2020; Προφανώς, ξέρετε, γιατί το καταγράφει και ο Προϋπολογισμός.

Και τι λέει ο Προϋπολογισμός; Λέει 0,6 εκατομμύρια από τη Μαρίνα Χίου, 1,6 εκατομμύρια από το Castello Bibelli στην Κέρκυρα, δηλαδή, συνολικά 2,2 εκατομμύρια για όλο το 2020, αναμένοντας, αν μπορέσουν να εκταμιευθούν μέχρι τότε άλλα 41,3 εκατομμύρια από το Αφάντου Ρόδου, από τη Μαρίνα Αλίμου -εννοώ μέσα στο 2020- ενώ από το εμβληματικό «Ελληνικό» που θα έμπαιναν οι μπουλντόζες από τις 9/7/2019, έγινε ένα σόου, βεβαίως, κατεδαφίσεων, πριν από τρεις μήνες, χωρίς κανένα αντίκρισμα, περιμένετε να εισπράξετε, όπως λέει ο Προϋπολογισμός 300 εκατομμύρια το πρώτο τρίμηνο του 2021.

Ενώ, λοιπόν, από τη μία πλευρά, βιάζεστε να αισιοδοξήσετε -προφανώς, δεν ωφελεί να τα βλέπουμε όλα «μαύρα» με την υπεραισιόδοξη ανάπτυξη- από την άλλη πλευρά, επείγεστε να μειώσετε και να μηδενίσετε πρόσθετες δαπάνες, λόγω πανδημίας για το 2021. Αδιάψευστος μάρτυρας είναι οι δύο πίνακες. Ο πίνακας 3.14, δείχνει τα ανώτατα όρια δαπανών, ανά Υπουργείο, όπου διαπιστώνουμε μείωση στις δαπάνες κρίσιμων τομέων και Υπουργείων, όπως το Υγείας, με 570 εκατομμύρια μείωση, το Εσωτερικών, με μείωση 213 εκατομμύρια, όπου οι Οργανισμοί Τοπικής Αυτοδιοίκησης Α΄ και Β΄ βαθμού θα λάβουν 220 εκατομμύρια λιγότερα, το Υπουργείο Εργασίας με τεράστια μείωση 2,23 δις, το Υπουργείο Ναυτιλίας με μείον 46 εκατομμύρια. Αλήθεια, έψαξα εδώ να βρω το κονδύλι για το μεταφορικό ισοδύναμο και δεν το βρήκα, ενώ οι δαπάνες για τις λεγόμενες άγονες γραμμές είναι και αυτές μειωμένες. Το Υπουργείο Τουρισμού είναι, επίσης, μείον 32 εκατομμύρια. Το Υπουργείο Πολιτισμού, μείον 13 εκατομμύρια. Βλέπετε, ο πολιτισμός στην Ελλάδα της πανδημίας, είναι πολυτέλεια και οι άνθρωποί του είναι αόρατοι.

Στον δε πίνακα 3.30, η αποκάλυψη των προθέσεων γίνεται πασιφανής. Μηδενική κάλυψη κρίσιμων τομέων για τις συνέπειες της πανδημίας. Μηδενική κάλυψη της προκαταβολής φόρου σε ελεύθερους επαγγελματίες και επιχειρήσεις. Μηδενική για τις εργοδοτικές ασφαλιστικές εισφορές των εποχικών επιχειρήσεων. Μηδενική για τις επιχειρήσεις που δεν θα λάβουν επιστρεπτέα προκαταβολή. Μηδενική για τις εργοδοτικές και ασφαλιστικές εισφορές και τα επιδόματα αδείας σε ξενοδοχεία 12μηνης λειτουργίας. Μηδενική για τις αποζημιώσεις ειδικού σκοπού στους εποχιακά εργαζόμενους του τουριστικού κλάδου. Το ίδιο για τους αυτοαπασχολούμενους, για τους ιδιοκτήτες μικρών επιχειρήσεων, για τους ελεύθερους επαγγελματίες, για τους οικονομολόγους, τους λογιστές, τους μηχανικούς, τους δικηγόρους, τους γιατρούς, τους ερευνητές. Μηδενική για την επέκταση του επιδόματος ανεργίας στους εποχικά εργαζόμενους, όπως, επίσης, και στους μακροχρόνια ανέργους. Μηδενική για τη στήριξη του πρωτογενούς τομέα παραγωγής, όπως, επίσης, για τον πολιτισμό. Το δε αποκορύφωμα είναι η μηδενική κάλυψη του Εθνικού Συστήματος Υγείας για εξοπλισμό, υποδομές και αναλώσιμα.

Δεν έχω τον χρόνο να τα αναλύσω περισσότερο, γιατί οι επιλογές σας στη δημόσια υγεία, στην παιδεία, στην εργασία έχουν από επιλογή αυτή τη συγκεκριμένη κατεύθυνση. Κατεύθυνση συρρίκνωσης του δημόσιου χαρακτήρα, του κοινωνικού κράτους, απαξία της μισθωτής εργασίας και της αυτοαπασχολούμενης εργασίας, κατεύθυνση αποδιάρθρωσης των εργασιακών σχέσεων, κατεύθυνση ενίσχυσης των ισχυρών οικονομικών συμφερόντων και της δήθεν αριστείας.

Κλείνοντας, μάς κατηγορείτε, ότι κατά τη διάρκεια του ΣΥΡΙΖΑ, επιβάλαμε δυσβάσταχτους φόρους. Αποσιωπάτε, βέβαια, ότι κρίνετε δύο, τελείως, διαφορετικές εποχές: την εποχή του Σόιμπλε, της τρόικας και των μνημονίων, με τη σημερινή εποχή, στην οποία η χώρα βρέθηκε από τον Σεπτέμβριο του 2018 εκτός μνημονίων, ενώ σήμερα, λόγω πανδημίας, έχουν καταπέσει όλες οι δεσμεύσεις που προέρχονται από την Ε.Ε.. Πλεονάσματα, σύμφωνο δημοσιονομικής σταθερότητας και άλλα και η Κυβέρνηση έχει το ελεύθερο να κάνει ό,τι θέλει.

Κλείνω, κύριε πρόεδρε, διαβάζοντας μία ανατύπωση της εισήγησης, στη σελίδα 147, για το δημόσιο χρέος. Εσείς το λέτε και βεβαίως, έτσι είναι αληθές. «Τα υψηλά ταμειακά διαθέσιμα, σε συνδυασμό με τις περιορισμένες χρηματοδοτικές ανάγκες του ελληνικού δημοσίου για το τρέχον έτος, δημιούργησαν ευνοϊκές συνθήκες για τη συνέχιση της επιτυχημένης πορείας της χώρας στις κεφαλαιαγορές». Βεβαίως, τα υψηλά ταμειακά διαθέσιμα υπήρχαν, διότι υπήρχε η Κυβέρνηση του ΣΥΡΙΖΑ, που με την πολιτική της σας άφησε 37 δισεκατομμύρια στα ταμεία.

Αυτή είναι η αλήθεια και επιτέλους την παραδεχόσαστε, αφού μας είχατε κατηγορήσει για 4ο μνημόνιο και για μία άλλη σειρά ζητημάτων.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σπανάκης.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι,σήμερα συζητάμε στην Επιτροπή μας τον Κρατικό Προϋπολογισμό του 2021. Έναν Προϋπολογισμό που έχει μία πολύ συγκεκριμένη βάση, με κοινωνικά δίκαιο, μεταρρυθμιστικό και αναπτυξιακό χαρακτήρα. Αυτό δεν το λέμε μόνο εμείς. Να λάβουμε υπόψη, ότι και η γνώμη του Ελληνικού Δημοσιονομικού Συμβουλίου είναι προς τη κατεύθυνση της υιοθέτησης των προβλέψεων του συγκεκριμένου Προϋπολογισμού.

Άκουσα προηγουμένως τον πρώην Υπουργό Οικονομικών, τον κ. Τσακαλώτο, να μιλάει για τη βαθιά ύφεση. Να του θυμίσω, ότι η Κυβέρνηση του ΣΥΡΙΖΑ έκανε μία παγκόσμια πρωτοτυπία: σε περίοδο ύφεσης προχώρησε σε υπερφορολόγηση. Εμείς σε περίοδο ύφεσης, προχωράμε σε μείωση των ασφαλιστικών εισφορών και σε μείωση της φορολογίας. Έχουμε μία ξεκάθαρη ατζέντα στην οικονομική μας πολιτική.

Όμως, ας μην σταθούμε εκεί. Συζητώντας για τον Κρατικό Προϋπολογισμό, αυτό το οποίο πρέπει να κοιτάμε, είναι το δάσος και όχι το δέντρο. Άκουσα με πολύ προσοχή, κατά τη διάρκεια όλων των συνεδριάσεων, όλους τους συναδέλφους. Θέλω να σας πω, ότι η χώρα μας έχει μία μεγάλη επιτυχία που δεν πρέπει να περνάει με «ψιλά γράμματα». Έγινε μία διαπραγμάτευση με θετικό πρόσημο. Είχαμε μία διαπραγμάτευση που η χώρα μας έλαβε μία πολύ μεγάλη χρηματοδότηση, που θα φέρει μόνο θετικά αποτελέσματα, τα οποία θετικά αποτελέσματα αποτυπώνονται στον Κρατικό Προϋπολογισμό.

Η ανάκαμψη δεν είναι κάτι θεωρητικό. Η ανάκαμψη θα έρθει μέσα και από αυτή τη χρηματοδότηση, αλλά θα έρθει και μέσα από το γενικότερο πλαίσιο που ασκούμε την οικονομική μας και μεταρρυθμιστική μας πολιτική.

Θα αναφερθώ σε τέσσερις βασικούς άξονες. Ο πρώτος άξονας, είναι ότι εμείς προχωρούμε τις διαρθρωτικές μεταρρυθμίσεις. Ο δεύτερος άξονας, είναι ότι παίρνουμε μέτρα για τη βελτίωση της ανταγωνιστικότητας της ελληνικής οικονομίας. Ο τρίτος άξονας, είναι ότι εμείς κάνουμε ουσιαστικές παρεμβάσεις στη φορολογική μας πολιτική. Προηγουμένως ο Υφυπουργός Οικονομικών, ο κ. Βεσυρόπουλος, ανέφερε συγκεκριμένα, ότι σήμερα έρχεται προς συζήτηση στην πρώτη συνεδρίαση ένα νομοσχέδιο που έχει στόχευση την πάταξη της φοροδιαφυγής και την καταπολέμηση του λαθρεμπορίου.

Τέταρτος άξονας, είναι η ευρωπαϊκοί πόροι που εξασφάλισε η Κυβέρνηση της Ν.Δ., με τους οποίους η χώρα θα ανακάμψει πραγματικά. Όλα αυτά αποτυπώνονται σε κάθε κεφάλαιο του υπό συζήτηση Κρατικού Προϋπολογισμού για το έτος 2021.

Με λίγα λόγια, ο Προϋπολογισμός του 2021 έχει και κοινωνική «πυξίδα» και αυτό πρέπει να το κρατήσουμε. Όταν λέμε κοινωνική «πυξίδα», σημαίνει ότι είναι προσαρμοσμένος σε αυτό το περιβάλλον που έχει διαμορφωθεί, λόγω της υγειονομικής κρίσης με σοβαρές επιπτώσεις στην οικονομία. Όμως, τις αντιμετωπίζουμε, διότι λαμβάνουμε αναγκαστικά μέτρα, που δεν τα είχαμε προγραμματίσει, αλλά τα λαμβάνουμε με τον, πλέον, εύστοχο τρόπο, ώστε να πιάσουν τόπο.

Για να είμαι συγκεκριμένους, πέραν από τη μείωση της φορολογίας που ήταν η βασική ατζέντα των προεκλογικών μας δεσμεύσεων, έχουμε την παροχή κινήτρων. Έχουμε την επιστρεπτέα προκαταβολή που έχει στεφθεί με μεγάλη επιτυχία. Έχουμε το πρόγραμμα «ΓΕΦΥΡΑ», έχουμε τη μείωση των ασφαλιστικών εισφορών που με μεγάλη έκπληξη διαπίστωσα, ότι καταψήφισε ακόμα και αυτή τη διάταξη η παράταξη του ΣΥΡΙΖΑ. Έχουμε το ελάχιστο εγγυημένο εισόδημα και την αύξησή του. Έχουμε την ενίσχυση των Ενόπλων Δυνάμεων. Έχουμε τη στήριξη των ευάλωτων κοινωνικών ομάδων. Έχουμε την ενίσχυση του εκπαιδευτικού συστήματος, τη δεύτερη ευκαιρία για τους δανειολήπτες, τις παροχές σε εργαζόμενους, αυξημένες κατά 120 εκατ. Ευρώ.

Και ερωτώ, θα καταψηφίσετε τον Κρατικό Προϋπολογισμό που προβλέπει προσλήψεις σε καίρια πόστα; Άκουσα, προηγουμένως, τον κ. Πολάκη και τον ερωτώ ευθέως. Θα καταψηφίσει προσλήψεις στο σύστημα υγείας; Θα καταψηφίσει προσλήψεις στο Πυροσβεστικό Σώμα, που υπάρχει ανάγκη, ή στην Πολιτική Προστασία, ή για την αναμόρφωση του μισθολογίου της ΑΑΔΕ και σε χίλια άλλα μέτωπα που αντιμετωπίζουμε, προκειμένου να καλύψουμε ανάγκες;

Θέλω, όμως, να μιλήσω για το Πρόγραμμα Δημοσίων Επενδύσεων, το οποίο είναι ο κύριος «κορμός» της αναπτυξιακής μας πολιτικής και σε αυτό το κομμάτι ο Προϋπολογισμός αποτυπώνει με μεγάλη λεπτομέρεια και απόλυτη σαφήνεια την πολιτική μας. Αυτή είναι η ξεκάθαρη ατζέντα, η οποία αποτυπώνεται σε αυτόν τον Προϋπολογισμό του 2021. Είναι ένας Προϋπολογισμός που δεν θα σταματήσει την αναπτυξιακή προοπτική της χώρας. Είναι ένας Προϋπολογισμός που έχει κοινωνική «πυξίδα» και πρόκειται να «απλώσει χέρι βοηθείας» προς όλες τις κοινωνικές ομάδες. Είναι ένας Προϋπολογισμός που σέβεται την κάθε Ελληνίδα και τον κάθε Έλληνα. Είναι ένας Προϋπολογισμός που έχει μία ξεκάθαρη λογική για τα πράγματα, αλλά και που έχει μία μεγάλη ευελιξία, για να σταθεί στις σύγχρονες ανάγκες που δημιουργούνται.

Κλείνοντας, θέλω, πραγματικά, να συγχαρώ τις υπηρεσίες του Υπουργείου Οικονομικών, του Γενικού Λογιστηρίου, τον Υφυπουργό, τον Αναπληρωτή Υπουργό Οικονομικών, τον Υπουργό Οικονομικών, που έφεραν έναν Προϋπολογισμό, που, ξεκάθαρα, έχει τεράστιες διαφορές, με αυτούς που μας είχαν συνηθίσει οι προηγούμενες κυβερνήσεις. Η Κυβέρνηση της Ν.Δ. είναι προετοιμασμένη, είναι έτοιμη και θα πετύχει, διότι ακολουθεί τον δρόμο της λογικής, διότι ακούει την κοινωνία και την αγορά.

Νομίζω ότι, αυτές τις δύσκολες ώρες που περνάει, όχι μόνο τη χώρα μας, αλλά ο κόσμος ολόκληρος, είναι καλό στο κάθε τραπέζι και στην κάθε συνεδρίαση, να ακούμε έναν προτασιακό λόγο, έναν λόγο ουσιαστικό, ώστε να λαμβάνουμε εύστοχα μέτρα. Νομίζω ότι αυτό το ζητούν οι πολίτες, τους οποίους ακολουθούμε σε κάθε μας νομοθέτημα, διότι, πέρα από το ότι εμείς τηρούμε και εκπληρώνουμε τις προεκλογικές μας δεσμεύσεις, ερχόμαστε και νομοθετούμε εύστοχα, για να καλύψουμε και τις μελλοντικές μας ανάγκες και αυτές τις μελλοντικές ανάγκες καλύπτει και ο υπό ψήφιση Κρατικός Προϋπολογισμός του 2021.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Φλαμπουράρης.

**ΑΛΕΞΑΝΔΡΟΣ (ΑΛΕΚΟΣ) ΦΛΑΜΠΟΥΡΑΡΗΣ**: Ευχαριστώ πολύ.

Παίρνω τον λόγο, μετά τον συνάδελφο, τον κ. Σπανάκη, και, πραγματικά, μου κάνει εντύπωση, ότι δεν απαντάμε στα κρίσιμα θέματα, τα οποία ζει σήμερα η ελληνική κοινωνία, στα κρίσιμα θέματα, τα οποία έχει προκαλέσει η πανδημία, την οποία όλοι αναγνωρίζουμε. Νομίζω ότι οι τοποθετήσεις των Βουλευτών της Ν.Δ., αλλά και της Κυβέρνησης, είναι σαν να γίνονται τον Απρίλιο, τον Μάιο ή τον Ιούνιο. Δεν αναγνωρίζουν και δεν μπαίνουν στα θέματα, που έχουν σχέση με τη σημερινή πραγματικότητα, με τον «όλεθρο», πραγματικά, που έχει προκαλέσει η πανδημία, η οποία δεν αντιμετωπίστηκε, κατά την εκτίμησή μας, έτσι όπως έπρεπε.

Γι’ αυτό δεν απαντούν για ποιον λόγο, για παράδειγμα, επιμένει η Ν.Δ., η Κυβέρνηση, να μην ενισχύει το δημόσιο σύστημα υγείας με την πρόσληψη μόνιμου προσωπικού, με αύξηση των υποδομών, εξασφαλίζοντας νέους πόρους και εξοπλισμό, με την ενίσχυση και αξιοποίηση των υπαρχουσών δομών πρωτοβάθμιας φροντίδας υγείας και τη δημιουργία νέων. Τέλος, δεν προχωράει σε μαζικό έλεγχο με τεστ, ώστε να υπάρξει πραγματική εικόνα της πανδημίας.

Δεν μας απαντάνε, γιατί η χώρα μας βρίσκεται στις χαμηλότερες θέσεις, μεταξύ των χωρών της Ευρωπαϊκής Ένωσης, σε επιπρόσθετες δαπάνες για την υγεία για το 2020, ενώ, βρισκόμαστε στην 8η θέση από το τέλος σε διαγνωστικά κέντρα.

Η Κυβέρνησή σας, όχι μόνο δεν προστατεύει την εργασία, αλλά φέρνει μέτρα που μειώνουν την απασχόληση, τις αμοιβές των εργαζομένων, καταργούν τις αμοιβές των υπερωριών και, ταυτόχρονα, ενισχύουν τα οικονομικά συμφέροντα που τη στηρίζουν.

Δεν μας απαντάτε, γιατί η Νέα Δημοκρατία, συνεχώς, υποβαθμίζει τη δημόσια παιδεία και δεν φροντίζει να αναβαθμίσει τις κτιριακές υποδομές. Δεν φροντίζει για το απαραίτητο εκπαιδευτικό προσωπικό. Δεν προμήθευσε, με τον απαραίτητο εξοπλισμό, εκπαιδευτικούς και μαθητές. Αύξησε, αντί να μειώσει, τον αριθμό των μαθητών σε κάθε τάξη. Αυτές είναι κρίσιμες απαντήσεις, στις οποίες, αν θέλετε να μπείτε στο πρόβλημα, αν θέλετε να συζητήσουμε, επί της ουσίας, θα πρέπει να τις αντιμετωπίσετε και να τις απαντήσετε.

Κυρίες και κύριοι συνάδελφοι, η Γενική μας Εισηγήτρια και οι δύο Εισηγητές, με τις ουσιαστικές τους τοποθετήσεις σε αυτά τα μεγάλα θέματα, ανέδειξαν με τον καλύτερο τρόπο τις παραπάνω αδυναμίες της Κυβέρνησής σας, αναλύοντας, ταυτόχρονα, και τις δικές μας προτάσεις.

Κυρίες και κύριοι, η Νέα Δημοκρατία με τις πολιτικές της έχει οδηγήσει σε κατάρρευση τη μικρή και μεσαία επιχειρηματικότητα που αποτελεί τη «ραχοκοκαλιά» της ελληνικής οικονομίας. Δεν θα μας πείτε γιατί; Με αυτές τις πολιτικές, η ύφεση για το 2020 θα ανέλθει στο 10,5%. Η ανεργία θα φτάσει στο 18,9%. Στο ίδιο διάστημα, παρατηρείται μείωση του μέσου μισθού των εργαζομένων και δεκαπλασιασμός του ποσοστού των απασχολούμενων που λαμβάνει από 0 έως 200 ευρώ.

Κυρίες και κύριοι συνάδελφοι, σαν να μην έφταναν όλα αυτά, στο απόγειο της υγειονομικής κρίσης, φτάσατε να νομοθετήσετε έναν πτωχευτικό νόμο, που πτωχεύει τους μισούς Έλληνες, υφαρπάζει τα σπίτια και τις περιουσίες τους και από ιδιοκτήτες τούς κάνει ενοικιαστές. Αντίθετα, πρόθυμα, νομοθετήσατε τον περιορισμό των δημοκρατικών δικαιωμάτων. Ενισχύσατε την καταστολή και τον αυταρχισμό. Ρίξατε την ευθύνη εξάπλωσης του κορονοϊού στους ναούς και στις πλατείες. Και από την άλλη, οργανώσατε φιέστες, το καλοκαίρι, με φόντο τα ηλιοβασιλέματα.

Όλα τα παραπάνω, είναι στοιχεία που καταγράφουν την οικονομική εξαθλίωση της ελληνικής κοινωνίας στον ενάμιση χρόνο διακυβέρνησής σας και ενώ τα δεδομένα είναι αμείλικτα, παρουσιάζετε, σήμερα, έναν Προϋπολογισμό -δεν θα ήθελα να πω- τελείως κοινωνικού δαρβινισμού και αναλγησίας. Ο Προϋπολογισμός σας επιβεβαιώνει, πλήρως, όλα τα παραπάνω. Ότι, δηλαδή, η μέχρι σήμερα καταστροφική διαχείριση της υγειονομικής και οικονομικής κρίσης, είναι, άρρηκτα, συνδεδεμένη με τις νεοφιλελεύθερες επιλογές σας. Επιλογές που δηλώνετε, ευθαρσώς, στον Προϋπολογισμό που μας παρουσιάζετε, πώς θα συνεχιστούν έως το 2021, αφού δεν αυξάνονται οι δαπάνες για τον εξοπλισμό και τις υποδομές του ΕΣΥ, για τους εργαζόμενους στον τουρισμό, για την υποστήριξη των εποχικών εργαζομένων, για τους ελεύθερους επαγγελματίες και τους επιστήμονες, για τους μακροχρόνια άνεργους, για τον πολιτισμό και τους εργαζόμενους σε αυτόν, για τον αγροτικό κόσμο, για την ενίσχυση των μισθωτών.

Ταυτόχρονα, οι ευρισκόμενοι σε οικονομικό αδιέξοδο πολίτες, θα πληρώσουν 3,6 δις περισσότερους φόρους. Με αυτές τις επιλογές και το Πρόγραμμα Δημοσίων Επενδύσεων που σε οικονομικές κρίσεις, είναι το βασικό αναπτυξιακό «εργαλείο» να παραμένει στα ίδια επίπεδα με το 2019 και το 2020, δεν κατανοώ τη θριαμβολογία της Κυβέρνησης για ανάπτυξη το 2021 και μάλιστα, με προσέλκυση ιδιωτικών κεφαλαίων και περισσότερο από το εξωτερικό.

Τέλος, ολοκληρώνοντας την τοποθέτησή μου, θέλω να αναφερθώ, στο σχέδιο Πισσαρίδη, που παρουσιάστηκε επίσημα προχθές το βράδυ, στο οποίο, ένα βασικό στοιχείο που περιλαμβάνεται, είναι το νέο ασφαλιστικό για την ιδιωτικοποίηση της επικουρικής ασφάλισης. Δυστυχώς, κυρίες και κύριοι, είναι μία εξέλιξη, που πλήττει τον δημόσιο αναδιανεμητικό χαρακτήρα του ασφαλιστικού συστήματος, καταργεί την αλληλεγγύη των γενεών, μεταφέρει το «βάρος» στους φορολογούμενους και τους συνταξιούχους και «καταδικάζει» τους νέους εργαζόμενους στην ασφαλιστική ανασφάλεια.

Κυρίες και κύριοι συνάδελφοι, γι’ αυτούς τους λόγους είναι λογικό και είναι απαίτηση του ελληνικού λαού να καταψηφίσουμε αυτόν τον Προϋπολογισμό.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**Τον λόγο έχει ο κ. Βολουδάκης.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο Προϋπολογισμός που συζητάμε, έρχεται να αντιμετωπίσει οικονομικές συνθήκες που πρέπει κανείς να τις δει στην ουσία τους, γιατί είναι, πραγματικά, πρωτόγνωρες και να δει μία διάσταση, που πιστεύω, δεν έχει αναδειχθεί αρκετά. Μία διάσταση των οικονομικών επιπτώσεων της πανδημίας στην Πατρίδα μας, που τη φέρνει σε πολύ δυσκολότερη θέση, σε σχέση με όλον τον υπόλοιπο κόσμο και την υπόλοιπη Ευρώπη.

Ο κύριος τρόπος, με τον οποίο η πανδημία πλήττει την οικονομία, είναι ο τουρισμός, κατεξοχήν. Οι υπόλοιπες δραστηριότητες στον πλανήτη δεν έχουν πάψει, δεν έχουν «παγώσει», με τον τρόπο που έχει «παγώσει» ο τουρισμός και οι συνδεόμενες με αυτόν δραστηριότητες. Μπήκαμε στη πανδημία, με την Πατρίδα μας να έχει περισσότερο από τη διπλάσια εξάρτηση από τον τουρισμό, απ’ ότι ο μέσος όρος της Ευρώπης. Ο μέσος όρος της Ευρώπης, της συμμετοχής του τουρισμού στο ΑΕΠ, είναι, περίπου, 10%. Η δική μας περίπτωση, στην Ελλάδα, άμεση και έμμεση συμβολή του τουρισμού στο ΑΕΠ, είναι πάνω από 20%. Αυτό σημαίνει, ότι διατρέξαμε τον κίνδυνο στην Ελλάδα να επέλθει μία καταστροφή, που δεν θα μπορούσαμε να ξεπεράσουμε για δεκαετίες.

Παρ’ όλα αυτά, αν δει κανείς τις καταστροφικές, πράγματι, συνέπειες, παντού και στην Ευρώπη και στην Ελλάδα, του κορονοϊού, θα δει ότι η διαφορά μας δεν είναι τόσο μεγάλη, σε σχέση με αυτό που συμβαίνει στην Ευρώπη, παρά την πολύ μεγαλύτερη εξάρτησή μας από τον τουρισμό. Η τελευταία πρόβλεψη της Κομισιόν για την ύφεση του 2020, δίνει 7,8% ύφεση στην ευρωζώνη και 9% σε εμάς. Θα είναι παραπάνω σε εμάς, τελικά λόγω του δεύτερου lockdown, αλλά έχει σημασία, ότι το φθινόπωρο η Κομισιόν έδινε 7, 8% ύφεση για το 2020 για την ευρωζώνη ως σύνολο και 9% για την Ελλάδα.

Αυτό σημαίνει, ότι παρά τη διπλάσια επίπτωση του τουρισμού σε εμάς, η επίπτωση του «παγώματός» του ήταν πολύ μικρότερη και αυτό βέβαια είναι αποτέλεσμα και της «ανθεκτικότητας» της ελληνικής οικονομίας, αλλά και, προφανώς, της οικονομικής πολιτικής που ακολουθήθηκε.

Μία οικονομική πολιτική που αποτυπώνεται και στον Προϋπολογισμό και συνεχίζεται, στο ίδιο μοντέλο, το 2021. Τρία εκατομμύρια φυσικά και νομικά πρόσωπα, που δεν είχαν πριν σχέση με το δημόσιο, πλέον, ενισχύονται από το δημόσιο. Αυτό δεν μπορεί να το ξεχνά κανείς. Σε αυτά τα τρία εκατομμύρια φυσικά και νομικά πρόσωπα πάνε αυτά τα 24 δισεκατομμύρια, για τα οποία θα μιλήσω περαιτέρω.

Έχουμε, λοιπόν, έναν Προϋπολογισμό που συνεχίζει μία πολιτική που μας επέτρεψε να αντέξουμε και η οποία μαζί με τα 32 δισεκατομμύρια του Ταμείου Ανάκαμψης, που έρχονται το 2021 και μετά, μάς επιτρέπει να αισιοδοξούμε, ότι θα καλύψουμε πολύ σύντομα το «χαμένο έδαφος». Ήδη, ο Προϋπολογισμός προβλέπει να καλύπτουμε το μισό, περίπου, «έδαφος» από αυτό που «χάθηκε» το 2020, 10,5% ύφεση το 2020, 4,8% μεγέθυνση του ΑΕΠ το 2021. Πιστεύω, ότι οι πολίτες που έχουν δει στην πράξη τις ενισχύσεις των διαφόρων δημοσίων δαπανών ή τις ελαφρύνσεις φόρων ή τις αναστολές φόρων έχουν οι ίδιοι μία επίγνωση του ποια είναι η πολιτική που ακολουθείται.

Θα ήθελα να πω δυο λόγια για την κριτική. Ξέρετε, πάντα, η κριτική στους προϋπολογισμούς είναι, δυστυχώς, εύκολη στην Αντιπολίτευση και ειδικά σε μία ανεύθυνη Αντιπολίτευση -και δεν μπορώ να μην το πω-, γιατί είναι πάρα πολύ εύκολο από τον «ωκεανό» των αριθμών να απομονώσει κανείς το ένα, το άλλο, το άλφα ή το βήτα και να δώσει εσφαλμένα συμπεράσματα.

Κατεξοχήν παράδειγμα είναι αυτό που γίνεται πάντα με τους φόρους στη συζήτηση των προϋπολογισμών. Αυξημένοι φόροι λέει ο ΣΥΡΙΖΑ. Ποιος το λέει ο ΣΥΡΙΖΑ, ο οποίος, επί τεσσεράμισι χρόνια, «αφαίμαξε», πραγματικά, την ελληνική οικονομία, μία φορολογική πολιτική που δεν χρειάζεται να συζητηθεί πια. Και το λέει, γιατί, πράγματι, τα έσοδα -εδώ γίνεται η σύγχυση- είναι αυξημένα κατά 3,3 δισεκατομμύρια. Όμως, γιατί είναι αυξημένα τα έσοδα κατά 3,3 δισεκατομμύρια; Όχι, γιατί μπαίνουν νέοι φόροι, όχι γιατί αυξάνεται κάποιος συντελεστής. Το αντίθετο συμβαίνει. Και μειώνονται οι συντελεστές και αναστέλλονται οι φόροι. Απλώς, η μεγαλύτερη οικονομική δραστηριότητα που προβλέπεται το 2021, έναντι του 2020, αυξάνει τα έσοδα.

Συγκεκριμένα, τα 3.300.000.000 εκατομμύρια ευρώ που είναι οι αναμενόμενες μεγαλύτερες εισπράξεις, είναι 2,5 δισεκατομμύρια ευρώ από το Φ.Π.Α., προφανώς, από τις περισσότερες συναλλαγές, κανένας νέος φόρος, καμία αύξηση συντελεστή και περίπου 800 εκατομμύρια ευρώ από τα κέρδη των επιχειρήσεων, τα οποία, αν έρθουν θα γίνουν φόροι και αν δεν έρθουν, δεν θα γίνουν φόροι. Τόσο απλά. Να σταματήσει, λοιπόν, η «σπέκουλα» με τους φόρους, ειδικά από αυτούς που, επί τεσσεράμισι χρόνια, «ξεζούμισαν», πραγματικά, την ελληνική κοινωνία με μία φορολογική πολιτική, η οποία ήταν και άδικη και παράλογη.

Το ίδιο γίνεται και με τις δαπάνες. Έχει αρχίσει όλη αυτή η κουβέντα, με το αν τα 24 δισεκατομμύρια ευρώ, είναι 24 ή αν είναι 11, που είναι οι καθαρές δημόσιες δαπάνες και αν μετράνε και τα 5 δισεκατομμύρια ευρώ, που είναι η αναστολή των φόρων και αν μετράει και η «μόχλευση», δηλαδή, τα χρήματα που με εγγύηση του ελληνικού δημοσίου προσελκύονται και χρήματα από άλλους, όπως από τις τράπεζες, για να ενισχυθούν οι επιχειρήσεις, και αν μετράμε σε αυτό και τα ευρωπαϊκά χρήματα και ούτω καθεξής. Προφανώς, το κάθε ένα έχει μία διαφορετική αξία. Όλα αυτά μαζί αθροίζονται σε 24 δισεκατομμύρια ευρώ. Τα είπε, ο Υπουργός, δεν θέλω να μιλήσω αναλυτικότερα γι’ αυτό.

Θέλω μόνο να κάνω μία ειδική αναφορά σε ένα άλλο σημείο πολιτικής «σπέκουλας» που έχει γίνει, πάνω σε αυτόν τον περίφημο πίνακα του ΟΟΣΑ, με τις κεφαλήν δαπάνες για την αντιμετώπιση της πανδημίας. Έχουν, ήδη, δοθεί κάποιες απαντήσεις από τους Υπουργούς. Προφανώς, υπάρχει μία αναντιστοιχία των περιόδων. Τα στοιχεία για την Ελλάδα είναι του Απριλίου, οι άλλες χώρες συμπεριλαμβάνουν κι άλλους μήνες. Άρα, μας πηγαίνουν παρακάτω. Θα ήθελα να πω, ότι στα οικονομικά πρέπει πάντα τους αριθμούς να τους αντιστοιχίζουμε με την πραγματικότητα και να βλέπουμε πάνω σε ποια πραγματικότητα έχουν εφαρμογή. Δηλαδή, στην Πατρίδα μας είχαμε -δόξα τον Θεό- και λόγω της επιτυχίας του πρώτου lock down και των επιτυχημένων πολιτικών και τις προσπάθειες που έκανε όλος ο κόσμος, μια πολύ καλύτερη πορεία, σε σχέση με τις άλλες χώρες.

Είμαστε 33οι στην τελευταία μέτρηση, που δημοσιεύτηκε από τον ECDC, από 36 χώρες της Ευρώπης που μετράει και εκτός Ευρωπαϊκής Ενώσεως. Από 36 χώρες, είμαστε 33οι σε κρούσματα, ανά εκατομμύριο πολιτών. Είμαστε στους 7.300 περίπου και ενδεικτικά, η Ιταλία είναι στις 20.000, περίπου, η Γαλλία, είναι στις 30.000, περίπου, το Βέλγιο είναι στις 46.000 περίπου. Θα ήταν ποτέ δυνατόν, οι δαπάνες οι δικές μας, που είμαστε 33οι στη λίστα, να είναι ίδιες με αυτούς που είναι πρώτοι, δεύτεροι, τρίτοι, πέμπτοι ή στον μέσο όρο; Δεν καταλαβαίνουμε, ότι μέσα σε αυτό υπάρχουν και δαπάνες που έχουν να κάνουν με το τι φόρτος «έπεσε» μέσα στα νοσοκομεία, που αντιμετωπίζεται, κάθε στιγμή, εκτάκτως;

Τι θέλατε; Να έχει προβλεφθεί, να έχουμε, εκ των προτέρων, πληρώσει δαπάνες, που υλοποιούνται μόνο, αν, ο μη γένοιτο, φτάσεις στις συνθήκες που είδαμε να συμβαίνουν σε άλλες χώρες; Αυτό το οποίο πρέπει να κάνει κανείς, είναι να επενδύσει στην αντιμετώπιση της πανδημίας, όπως έγινε με την αύξηση, με τον διπλασιασμό των Μονάδων Εντατικής Θεραπείας. Κι εγώ θα ήθελα και θα το προτιμούσα, αντί να έχουν διπλασιαστεί, να έχουν τριπλασιαστεί ή να έχουν πενταπλασιαστεί, για να είμαστε, απολύτως, σίγουροι, αλλά πρέπει να είμαστε και ρεαλιστές.

Είμαστε μία χώρα, η οποία, ήδη, με την πολιτική που ακολουθείται, φτάνει το δημόσιο χρέος να είναι 208% του ΑΕΠ. Πόσο θα θέλατε να πάει; Θα πρέπει, κάθε στιγμή, να σκεφτόμαστε, ότι είναι πάρα πολύ εύκολο να προτείνουμε δαπάνες, αλλά οι πολίτες πια μπορούν να κρίνουν υπεύθυνα, ειδικά, όταν είναι κάτι που τους αφορά τόσο πολύ. Και καταλαβαίνουν, ότι είναι πάρα πολύ εύκολο να πεις, ότι «εγώ δεν θέλω να είναι 534 ευρώ η αποζημίωση ειδικού σκοπού, θέλω είναι 1.534», αλλά θα πρέπει να υπάρχει και η σύνεση του να κρατήσεις και «πυρομαχικά» για το τι έρχεται στη συνέχεια. Όπως, υπάρχει ήδη, στον Προϋπολογισμό αυτή η πρόβλεψη με τα 3 δις που είναι πιστώσεις.

Άρα, λοιπόν, είναι ένας συνολικά ισορροπημένος και συνετός Προϋπολογισμός. Προφανώς, τον υποστηρίζω και τον υπερψηφίζω.

Θα ήθελα να κάνω μία σύντομη αναφορά σε ένα ζήτημα, το οποίο ανέφερα και κατά το προσχέδιο. Η πανδημία, εκτός από τις επιπτώσεις, κατά κλάδο ή στον κάθε άνθρωπο χωριστά, στην κάθε οικογένεια χωριστά, έχει και κάποιες συνέπειες σε ολόκληρες γεωγραφικές περιοχές. Στις περιοχές της Πατρίδας μας, που έχουν πολύ μεγάλη εξάρτηση από τον τουρισμό. Σε αυτές τις περιοχές υπάρχουν επιπτώσεις που δεν καλύπτονται από τα μέτρα. Υπάρχουν, για παράδειγμα, μη πληττόμενοι ΚΑΔ ή φυσικά πρόσωπα ή επιχειρήσεις, που, όμως, έχουν μία σοβαρή μείωση δραστηριοτήτων.

Αυτά όλα, οδηγούν σε μείωση επενδύσεων στο μέλλον. Και είναι πιθανό, αν δεν λάβουμε μέτρα, ότι αυτή η πανδημία θα έχει μακροπρόθεσμες επιπτώσεις, με την έννοια, ότι οι περιοχές, που κάποτε «ανθούσαν» ως τουριστικές περιοχές, θα βρεθούν στο μέλλον να είναι περιοχές, οι οποίες θα «πάσχουν» από αποεπένδυση και από μία ερήμωση, σε σχέση με αυτό που ήταν το προδιαγραφόμενο μέλλον τους.

Πρέπει, λοιπόν, να μπει και μία περιφερειακή, γεωγραφική διάσταση.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Σας ευχαριστώ κύριε Πρόεδρε.

Κυρίες και κύριοι συνάδελφοι, να σας ενημερώσω, καταρχήν, ότι η πρώτη αεροδιακομιδή τριών ασθενών από το Νοσοκομείο της Δράμας προς την Αθήνα, είναι γεγονός. Η κατάσταση στα νοσοκομεία της Βορείου Ελλάδος είναι εκτός ελέγχου και αποδεικνύει, τα όσα εδώ και μήνες καταγγέλλουν, όχι τα Κόμματα της Αντιπολίτευσης, αλλά οι υγειονομικοί, για την «εγκληματική» παράλειψη της Κυβέρνησης να ενισχύσει με εξοπλισμό και προσωπικό τα νοσοκομεία της χώρας.

Βέβαια, δεν παρέλειψε μόνο αυτό. Η Κυβέρνηση παρέλειψε το 2020 να ενισχύσει και την εργασία, με κάλυψη μισθών, διατήρηση θέσεων εργασίας και σχέσεων εργασίας, αλλά επιδότησε την ανεργία, την ελαστικοποίηση των εργασιακών σχέσεων και τη μείωση των μισθών. Θεσμοθέτησε την απλήρωτη εργασία και την κατάργηση του οκταώρου, φέρνοντας δεκάωρο με απλήρωτες υπερωρίες. Δεν ενίσχυσε, όμως, ούτε τις επιχειρήσεις. Η επιστρεπτέα προκαταβολή, το κύριο μέτρο που χρησιμοποίησε η Κυβέρνηση, αποτελεί δάνειο, το οποίο αυξάνει το χρέος τους. Ακόμη και αυτό, τέσσερις στις πέντε επιχειρήσεις δεν το πήραν. Δεν ενίσχυσε, ούτε τα νοικοκυριά, αλλά, αντίθετα, με τον πτωχευτικό νόμο διασφάλισε, ότι θα πτωχεύσουν, σχεδόν, όλοι και ότι θα χάσουν όλοι τα σπίτια τους. Και βέβαια, ψευδώς, εμφανίζει τα μέτρα στήριξης της οικονομίας και της κοινωνίας, ύψους 24 δις, όταν, στην πραγματικότητα, έχουν δαπανηθεί μόλις 6,7 δις, μέχρι και τον Οκτώβριο, από τα οποία τα 3,1 δις ήταν δάνεια.

Σε ότι αφορά στον Προϋπολογισμό, με μία απλή ανάγνωση, είναι φανερό, ότι η Κυβέρνηση, ακόμη και σήμερα, δεν αντιλαμβάνεται, ή καλύτερα δεν θέλει να δείξει, ότι αντιλαμβάνεται, ούτε τι γίνεται στην πραγματική οικονομία της χώρας, ούτε, όμως, τι πρόκειται να γίνει και σε καμία περίπτωση δεν έχει διάθεση να ακούσει ουσιαστικά και να διαβουλευθεί με τους κοινωνικούς φορείς. Παρ’ όλο που οι προβλέψεις είναι χειρότερες από τη φθινοπωρινή έκθεση της Ευρωπαϊκής Επιτροπής, η Κυβέρνηση εμμένει στην, καταστροφική για την οικονομία, νεοφιλελεύθερη πολιτική της, όταν αντίστοιχης πολιτικής κατεύθυνσης κυβερνήσεις στην Ευρώπη βλέπουμε να υιοθετούν σοσιαλιστικές και αριστερές πολιτικές, τουλάχιστον, στους κρίσιμους τομείς της υγείας, της παιδείας, της εργασίας, της πρόνοιας και της ενίσχυσης μικρομεσαίων επιχειρήσεων.

Καμία ενίσχυση λόγω πανδημίας δεν προβλέπεται για το 2021 για τους εργαζόμενους στον τουρισμό, για τους εποχικούς εργαζόμενους, τους ελεύθερους επαγγελματίες, τους επιστήμονες, τους μακροχρόνια ανέργους, τον πολιτισμό, τους αγρότες, τις μικρομεσαίες επιχειρήσεις. Ο Προϋπολογισμός επιβεβαιώνει τον εμπαιγμό της Κυβέρνησης προς τους εργαζόμενους και φανερώνει, ότι το δώρο Χριστουγέννων, για όσους είναι σε αναστολή ή για όσους εντάχθηκαν στο πρόγραμμα «Συν εργασία», καθώς και αντίστοιχες πληρωμές του μήνα Δεκεμβρίου, θα γίνουν το 2021. Ένα δις λιγότερο κονδύλια για τον ΟΑΕΔ, με ολέθριες συνέπειες για τους ανέργους.

Το σχέδιο του Προϋπολογισμού επαναφέρει το σχέδιο της μετατροπής της επικουρικής σύνταξης σε, αμιγώς, κεφαλαιοποιητικό σύστημα, από διανεμητικό, χωρίς, προφανώς, να κάνει καμία αναφορά, ούτε στο κόστος μετάβασης, ούτε στον τρόπο χρηματοδότησής του.

Σε ότι αφορά στον τομέα της υγείας, σε καμία περίπτωση ο Προϋπολογισμός αυτός δεν μοιάζει με προϋπολογισμό χώρας, που αντιμετωπίζει πανδημία και μάλιστα, με πολύ μεγάλη ένταση. Καμία επιπλέον δαπάνη για την αντιμετώπιση της πανδημίας δεν προβλέπεται για εξοπλισμό και υποδομές του ΕΣΥ, ούτε για μόνιμες προσλήψεις προσωπικού. Αντιθέτως, στην Εισηγητική Έκθεση του Προϋπολογισμού για το 2021, υπάρχει μείωση του ανώτατου ορίου δαπανών του Υπουργείου Υγείας, κατά 572 εκατομμύρια ευρώ.

Αξίζει, επίσης, να σημειώσουμε, ότι μοναδική έμπρακτη επιβράβευση από την Κυβέρνηση προς τους υγειονομικούς, που ήταν το δώρο Πάσχα του 2020, δεν θα επαναληφθεί το 2021, καθώς δεν υπάρχει αντίστοιχη πρόβλεψη στον Προϋπολογισμό.

Το ίδιο και στην παιδεία. Ο Προϋπολογισμός, σε ότι αφορά στον τομέα της παιδείας, είναι υφεσιακός με έντονο το στίγμα της νεοφιλελεύθερης πολιτικής. Είναι, επίσης, αναντίστοιχος των μεγάλων αναγκών, που έχουν προκύψει σε όλες τις βαθμίδες της παιδείας, της εκπαίδευσης, τόσο κατά τη διάρκεια της πανδημίας, όσο και πριν, ενώ, παράλληλα, παραμένουν ανοιχτά ζητήματα, όπως οι διορισμοί μόνιμων εκπαιδευτικών, οι προσλήψεις αναπληρωτών, τα κονδύλια για την αντιμετώπιση της πανδημίας και η ενίσχυση των δημόσιων ψηφιακών υποδομών για τις ανάγκες της τηλεκπαίδευσης. Κάτι που πρέπει να επισημάνουμε, είναι ότι οι δαπάνες για την επαγγελματική εκπαίδευση, την κατάρτιση και την δια βίου μάθηση μειώνονται, κατά 33,4% και αυτό δημιουργεί εύλογα ερωτηματικά. Τι θέλει η κυβέρνηση να κάνει ακριβώς; Δεν έχουμε ακόμη καταλάβει. Ελπίζουμε να μην θέλει να παραδώσει αυτό τον τομέα σε ιδιώτες.

Αναφορικά με τον πρωτογενή τομέα, ο Προϋπολογισμός είναι, εξαιρετικά, φτωχός. Δεδομένων των συνθηκών που έχουν διαμορφωθεί από την πανδημία, ο αγροτικός τομέας χρειάζεται πολύ μεγάλη στήριξη. Ο Προϋπολογισμός δεν προβλέπει καμία στήριξη του κλάδου αυτού, ειδικότερα αυτή την περίοδο. Μηδέν ενίσχυση για το αγροτικό εισόδημα και, βέβαια, μηδενική στήριξη για τους 332 Δήμους και τις 13 Περιφέρειες από την Κυβέρνηση για το 2021. Επομένως, εκπνέει και η τελευταία ελπίδα των αιρετών για στοιχειώδη οικονομική στήριξη των ΟΤΑ, ιδίως, τώρα που τα έσοδά τους από δημοτικά τέλη και φόρους βρίσκονται στο ναδίρ, ενώ οι έκτακτες δαπάνες για την προστασία του πληθυσμού από τον κορονοϊό «εκτροχιάζουν» τους προϋπολογισμούς τους. Το 2021 γράφεται μηδενική επιχορήγηση για τις δαπάνες που αφορούν τον κορονοϊό και συνεπώς, όσες δαπάνες κάνουν οι Δήμοι θα προέρχονται από ιδίους πόρους.

Μέσα σε όλα αυτά και μέσα σε όλη αυτή τη μηδαμινή ενίσχυση σε όλους τους τομείς, προβλέπεται ότι οι ευρισκόμενοι σε οικονομικό αδιέξοδο πολίτες, θα πληρώσουν 3,6 δισεκατομμύρια περισσότερα σε φόρους, δηλαδή, αύξηση 8,1%.

Λεφτά δεν υπάρχουν για την υγεία, δεν υπάρχουν για την παιδεία, δεν υπάρχουν για τους εργαζόμενους και τις επιχειρήσεις, όμως, υπάρχουν, όπως φαίνεται από τον Προϋπολογισμό της Νέας Δημοκρατίας, για την άνετη διαβίωση των δικών της παιδιών. Με μία απλή σύγκριση των εξόδων, όπως καταγράφονται στον Προϋπολογισμό του 2021, για τη λειτουργία της Προεδρίας της Κυβέρνησης και των γραφείων των Υπουργών, Υφυπουργών, Γενικών και Ειδικών Γραμματέων, προκύπτει ότι το σχετικό κονδύλι φέτος είναι αυξημένο, κατά 5,2 εκατομμύρια ευρώ, σε σχέση με πέρσι.

Τέλος, η εμφάνιση αυτού του απροσδιόριστου αποθεματικού των 3 δις ευρώ, το οποίο η Κυβέρνηση της «Λίστας Πέτσα» και του «σκόιλ ελικικού» δεν λέει, αν και πού θα δαπανήσει, μόνο ανασφάλεια δημιουργεί. Πιστώσεις, υπό διανομή, τι εννοείτε; Τι εννοεί ο ποιητής; Σε ποιους θα γίνει η διανομή; Απορώ, γιατί μας το κρατάνε μυστικό.

Εν κατακλείδι, πρόκειται για έναν Προϋπολογισμό που συντάσσεται σαν να βρισκόμαστε σε ομαλές συνθήκες, ενώ οι συνθήκες είναι έκτακτης ανάγκης. Τα έσοδα υπερτιμώνται, με την πρόβλεψη για επανεκκίνηση της οικονομίας και μείωση της ανεργίας και οι δαπάνες υποτιμώνται, ενώ προβλέπονται μηδενικές προβλέψεις για οικονομική στήριξη για ελεύθερους επαγγελματίες, μισθωτούς υπό αναστολή, επιστήμονες, μακροχρόνια ανέργους και εποχικά εργαζόμενους.

Πρόκειται για έναν αντικοινωνικό Προϋπολογισμό, που σε συνθήκες νέας ανθρωπιστικής κρίσης, συνεχίζει και το 2021 την ίδια λανθασμένη πολιτική της Κυβέρνησης.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ**: Καλημέρα σας.

Θα περίμενε κανείς σε μία συζήτηση για τον Προϋπολογισμό που διενεργείται, εν μέσω πανδημίας, να συζητάει το Κοινοβούλιο τα μέτρα στήριξης της κοινωνίας. Θα περίμενε κανείς να κάνουμε έναν απολογισμό για το πρώτο διάστημα μιας πρωτοφανούς οικονομικής κρίσης και να ζητάμε την υλοποίηση πολιτικών για το επόμενο διάστημα και την επόμενη μέρα.

Η υγειονομική κρίση, όμως, μετατρέπεται με γρήγορα βήματα σε οικονομική και κοινωνική, με ευθύνη, βέβαια, της Κυβέρνησης. Έχουμε έναν κατατεθειμένο Προϋπολογισμό, ο οποίος έχει αναθεωρήσει όλο τα σενάριο των βασικών μεγεθών και αυτό, σε συνδυασμό με μηδενικά μέτρα για την επόμενη χρονιά.

Όσο για την οικονομία, θα περιμέναμε να δούμε μία αύξηση στα έκτακτα επιδόματα, μία αύξηση στη στήριξη των μακροχρόνια ανέργων και των ανέργων γενικότερα, μία αλλαγή στις ενισχύσεις των επαγγελματιών με μη επιστρεπτέες ενισχύσεις και ένα συνοπτικό σχέδιο για την υγεία και την εργασία.

Θα περιμέναμε να συζητήσετε, έστω τις προτάσεις της Αντιπολίτευσης. Αντίθετα, εσείς συνεχίζετε το επικοινωνιακό σας «παιχνίδι». Υποστηρίζετε πώς έχετε προχωρήσει σε 24 δις εκατομμύρια ενισχύσεων για φέτος, όταν στην πραγματικότητα έχετε δαπανήσει, μόλις, 6,7 δις, μέχρι και τον Οκτώβριο που σε αυτό το ποσό προσμετρώνται και τα δάνεια.

Η μοναδική αύξηση που καταγράφεται στο σχέδιο του προϋπολογισμού είναι αυτή της ύφεσης, όπου για φέτος προβλέπεται στο 10,5%, από 8,2% του προσχεδίου, ενώ μειώνονται και τα επίπεδα της εκτιμώμενης ανάκαμψης για το 2021, από το 7,5%, στο 4,8%, σε σχέση πάλι με το προσχέδιο. Έχουμε, δηλαδή, μία από τις βαθύτερες υφέσεις στην Ευρώπη. Ακόμη πανηγυρίζετε γι’ αυτό;

Μεγαλύτερη, λοιπόν, η ύφεση για το 2020, μικρότερη η ανάπτυξη για το 2021. Αυτό, όμως, δεν σημαίνει, ότι άλλαξε κάτι δραματικά μέσα σε έναν μήνα και, κυρίως, δεν οφείλεται στον απρόβλεπτο παράγοντα της πανδημίας. Όλοι προειδοποιούσαν για το δεύτερο κύμα. Το δεύτερο lockdown, μάλιστα, επιβλήθηκε δύο εβδομάδες, περίπου, μετά τη συζήτηση του προσχεδίου. Με ποιες προβλέψεις και με ποιον σχεδιασμό προχωρήσατε; Οι δε προβλέψεις σας, απλά, ήρθαν να προστεθούν στα ημιτελή και τα επαναλαμβανόμενα μέτρα των περιοριστικών μέτρων, τα οποία ώθησαν την ύφεση του εξαμήνου σε επίπεδα ρεκόρ του 15,2%.

Ας δούμε τώρα κάποια ζητήματα που θα ήθελα να αναφέρω, σχετικά με τον Προϋπολογισμό. Σημείο πρώτο, ο Προϋπολογισμός έρχεται αντιμέτωπος με την πραγματικότητα, όσο καλά κι αν προσπαθεί η Κυβέρνηση να την κρύψει. Ανάπτυξη τύπου V, δεν υπάρχει, καθώς, ακόμη και τώρα, στοχεύετε σε ανάκτηση των απωλειών, κατά 41,3% για την επόμενη χρονιά. Δυστυχώς, μόνο η Κυβέρνηση δεν θέλει να ευθυγραμμιστεί με αυτή την πραγματικότητα. Συνειδητά δεν ενισχύονται δομές και υπηρεσίες, οι οποίες είναι στα σχέδιά σας για στροφή προς τον ιδιωτικό τομέα, όπως η υγεία και οι μεταφορές. Κανένα νέο μέτρο γενικού και οριζόντιου χαρακτήρα για τη στήριξη των εισοδημάτων. Καμία πραγματική συναίσθηση, για το τι συμβαίνει στην οικονομία και στην κοινωνία. Ακόμη και το «κουτσουρεμένο» δώρο Χριστουγέννων προς τους εργαζόμενους, που είναι σε αναστολή, θα το πληρώσετε το 2021.

Σημείο δεύτερο. Ένα στοιχείο που κρίνει το αποτέλεσμα του Προϋπολογισμού είναι το ποσοστό αύξησης των επενδύσεων, κατά 23,2%. Αν δεν είναι υπερβολικά αισιόδοξο, θα ήθελα να ανατρέξουμε, ότι μία τέτοια μεγάλη αύξηση έχει να συμβεί από το 1960 στη χώρα μας. Δεν έχει ξανασυμβεί από τότε. Επίσης, από τα ποσά που κρατάτε, είτε στο αποθεματικό, είτε στις δαπάνες του Προϋπολογισμού, δεν σχεδιάζετε κάποια ποιοτική αναβάθμιση με κοινωνικό πρόσημο στις πολιτικές που εφαρμόστηκαν κατά τη φετινή χρονιά. Τα μέτρα είναι ελάχιστα. Επιπρόσθετα, φαίνεται πως η Κυβέρνηση επαναπαύεται στην αποκλιμάκωση της πανδημίας. Τέλος, το αποθεματικό των 3 δις είναι, επιμελώς, απροσδιόριστο, για το πού θα δαπανηθεί, αλλά είναι και ελάχιστο. Θα πρέπει να μας πείτε ποιες δράσεις σκοπεύετε να καλύψετε με αυτό το ποσό.

Τρίτο σημείο. Η εκτιμήσεις σας για την επόμενη χρονιά στηρίζονται, εν πολλοίς, στους ευρωπαϊκούς πόρους. Γνωρίζουμε, όμως, ότι οι διαδικασίες έχουν πολύ στενά περιθώρια για τις εγκρίσεις και τις εκταμιεύσεις. Παρ’ όλα αυτά, μάς ενημερώσατε μόλις μία εβδομάδα πριν, ότι τα πολυπόθητα ευρωπαϊκά κονδύλια 32 δις, στα οποία έχει στηρίξει η Κυβέρνηση όλο τον σχεδιασμό της για τον Προϋπολογισμό του 2021, δεν θα φτάσουν στην πραγματική οικονομία, στους πολίτες, παρά μόνο 2 δισεκατομμύρια. Ο κ. Υπουργός στην ομιλία του ανέφερε «πως κάθε ευρώ που ξοδεύουμε τώρα είναι μελλοντικοί φόροι».

Δεν θα συζητήσω ξανά για τις προτάσεις μας και το «μαξιλάρι» ασφάλειας, για να απαντήσω στον κ. Υπουργό. Θέλω να ρωτήσω, αν αληθεύει αυτό που μας είπε, μόλις, προχθές, ότι χρεωθήκαμε, ήδη, 120 εκατομμύρια σε φόρους από την ενίσχυση αεροπορικής εταιρείας, χωρίς κάποια κέρδη, τουλάχιστον, για το δημόσιο; Και να είναι, όντως, μελλοντικοί φόροι οι ενισχύσεις, πράγμα ακραίο και ανυπόστατο, καλύτερα δεν θα ήταν να δαπανηθούν σε δημόσιες επενδύσεις και στο κοινωνικό κράτος;

Λίγο αργότερα ο κ. Υπουργός επανάφερε την «καραμέλα» τις προτάσεις του ΣΥΡΙΖΑ και είπε, ότι «αν τις άκουγε η Κυβέρνηση θα είχαμε πέσει έξω, ενώ τα πράγματα πάνε καλά και στην οικονομία και στην κοινωνία και στη δημόσια υγεία». Έχετε αποτύχει σε κάθε πρόβλεψη. Από το 0% ανάπτυξη φτάσατε να φέρνετε ύφεση 10%. Και σας φταίει ο ΣΥΡΙΖΑ.

Κύριοι συνάδελφοι, παρακαλώ, σοβαρευτείτε. Τα περιοριστικά μέτρα έχουν κόστος και το κόστος πρέπει να καλυφθεί. Η περίοδος που διανύουμε χρειάζεται συνεννόηση, ευθύνη και ευθιξία. Χρειάζεται συναινέσεις και κλίμα ασφάλειας, όχι ένα γενικευμένο κλίμα ανασφάλειας. Ένα κλίμα που, συνεχώς, εντείνετε με απόλυτο αυταρχισμό και κοινωνική αναλγησία.

Συνεχίζετε μέσα σε μία έκτακτη συνθήκη να προωθείτε πολιτικές που βάλουν την πλειονότητα των πολιτών: νέος Πτωχευτικός Κώδικας, νέο εργασιακό τοπίο, νέες συνθήκες διαχείρισης κρίσεων. Αυτή η Κυβέρνηση φέρνει ένα νέο μοντέλο διακυβέρνησης που θα ζήλευαν και οι πρωτεργάτες της Alt Right Δεξιάς. Αυτό το μοντέλο είναι βασισμένο στη διαστρέβλωση της πραγματικότητας, εμπλουτισμένο με κατασταλτικά μέτρα και καταπάτηση δικαιωμάτων. Αυτό το μοντέλο οδηγεί την κοινωνική συνοχή σε πλήρη αποσύνθεση και πρέπει να μπει ένα τέλος.

Η θέση του ΣΥΡΙΖΑ εδώ, δεν είναι να «κουνάει το δάχτυλο». Όμως, επισημάναμε, εξαρχής, την προβληματική διαχείριση της πανδημίας, την καταστροφική διαχείριση των οικονομικών και τις κοινωνικές επιπτώσεις της πανδημίας από τις «παλινωδίες» της Κυβέρνησης. Καταθέσαμε προτάσεις και τις απορρίψατε. Όλοι θυμόμαστε την ενίσχυση της υγείας που προτείναμε και την απορρίψατε.

Αυτές, λοιπόν, τις προτάσεις που απορρίπτετε, θα τις μεταφέρουμε στους άμεσα εμπλεκόμενους, δηλαδή, στους πολίτες.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Θα κάνουμε μία τελευταία προσπάθεια να συνδεθούμε με τον κ. Παπαδόπουλο, διότι προσπαθήσαμε πολλές φορές, αλλά δεν κατέστη δυνατόν. Ελπίζω να είναι καλή η σύνδεσή του αυτή τη φορά.

Ορίστε, έχετε τον λόγο, κύριε Παπαδόπουλε.

**ΑΘΑΝΑΣΙΟΣ (ΣΑΚΗΣ) ΠΑΠΑΔΟΠΟΥΛΟΣ:** Κύριε Πρόεδρε, να κάνουμε, λοιπόν, προτάσεις. Προτείνουμε, στη Βουλή να υιοθετήσει την πρόταση της δημόσιας δαπάνης για τον Κρατικό Προϋπολογισμό του 2021, να είναι σε επίπεδο 7% του ΑΕΠ, το οποίο είναι ο μέσος κοινοτικός όρος χρηματοδότησης και….(*κακή σύνδεση*)

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Παπαδόπουλε, λυπάμαι, δεν σας ακούμε. Λυπάμαι, αλλά θα πρέπει να διακόψουμε. Λυπάμαι.

Κυρίες και κύριοι συνάδελφοι, ολοκληρώθηκε στο σημείο αυτό, η εξέταση του σχεδίου νόμου του Υπουργείου Οικονομικών. Μίλησαν συνολικά έξι Γενικοί Εισηγητές, δώδεκα Ειδικοί Εισηγητές και δεκατρείς ομιλητές σε τέσσερις συνεδριάσεις, οι οποίες διήρκεσαν συνολικά έντεκα ώρες.

Ερωτάται η Επιτροπή, εάν γίνεται δεκτό το σχέδιο νόμου του Υπουργείου Οικονομικών.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Από τις τοποθετήσεις των Εισηγητών έχει καταγραφεί, ότι η Νέα Δημοκρατία ψηφίζει υπέρ του σχεδίου νόμου, ενώ ο ΣΥΡΙΖΑ, το Κίνημα Αλλαγής, το Κ.Κ.Ε., η ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ και το ΜέΡΑ25, το καταψήφισαν.

Συνεπώς, το σχέδιο νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2021» γίνεται δεκτό, κατά πλειοψηφία, κατ’ αρχήν, κατ’ άρθρο και στο σύνολό του.

Σας ευχαριστούμε πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Βολουδάκης Μανούσος – Κωνσταντίνος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Κατσαφάδος Κωνσταντίνος, Λιβανός Σπυρίδων – Παναγιώτης (Σπήλιος), Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Τσαβδαρίδης Λάζαρος, Αχτσιόγλου Ευτυχία, Ελευθεριάδου Σουλτάνα, Φίλης Νικόλαος, Ξανθός Ανδρέας, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Σκανδαλίδης Κωνσταντίνος, Καραθανασόπουλος Νικόλαος, Χήτας Κωνσταντίνος και Αρσένης Κρίτων – Ηλίας.

Τέλος και περί ώρα 12.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**